Kukankaminwa: Kutondezya Mulongo wa Mvwiki Uuzinguluka Lyoonse Mbuutaluleme Print\nKukankaminwa: Kutondezya Mulongo wa Mvwiki Uuzinguluka Lyoonse Mbuutaluleme\nCishinshimi ca “Mvwiki zyili makumi ciloba” cokwa Daniele ncishinshimi cimwi cilaa mpuwo akataa zishinshimi zyoonse zyili Mumangwalo, nkaambo citondezya myaka iini yakubbapatizyigwa akukankaminwa kwa Mufutuli kakwiina kuleyaleya mumbali. Cuusisya ncakuti, bantu banji tabaciteeleli kabotu nokuba kucipandulula munzila iilubide ,1 nkaambo eeci cishinshimi cilaa makani malemu ncobeni. Pele kulangisya cishinshimi cokwa Daniele “camvwiki zyili makumi ciloba”, citutondezya kuti “Kukankaminwa muli Bwasanu” amuzeezo wakuti mvwiki yamazubaano ilazinguluka lyoonse kakwiina kuyozya kuzwa kumalengelo aanyika, tuuli muzeezo uululeme pe!\nCishinshimi ca Mvwiki zili makkumi ciloba (Daniele 9:24-27)\nMucibalo cafuka cabbuku lyokwa Daniele, tulakonzya kujana mushinshimi kakombelezya Yahuwah lwakwe kuti ayengelele munzi wa Jelusalema abana ba Isilayeli aabo bakali mubuzike, nkaambo wakazwaa kutambula cilengaano ciyoosya eeco ncaatakaninga zyiba kuti ciiminina nzi coonse antoomwe. Eelyo naakacili kupaila Daniele, mungele wakalibonya kuli nguwe akutalika kumupandulwida kuzwa mubbunga lyamakani aazintu zyoonse ziyootola busena kabutaninga salazyigwa busena busalalisya bwakujulu 2. Oobu mbupanduluzi bulatusalazyila kakwiina kudonaika nkaambo busanganizya myaka iini eelyo Yahushua naaka bbapatizyigwa akukankaminwa aciciingano. Gabuliyeli wakatalisya boobu kupandulwida Daniele:\n“Mvwiki zyili makumi ciloba zyabalilwa kubantu bako amunzi uusalala, kuti kumane kukosola mulawo, akuzimaanya zinyonyoono, akuleta lumvwano akaambo kacibi, akuleta bululami buteeli, akujala cilengaano acishinshimi, akunanika Busena Busalalisya”. (Daniele 9:24)\nAawa, Ijulu litusalazyila kuti kuli mvwiki zyacishinshimi zyili makumi ciloba eezyo zyakabalilwa bantu baciindi ca Daniele (Bama Juuda) amunzi uusalala (wa Jelusalema), muciindi oomo nikwakeelede kumanizyigwa kucitwa zyintu eezyi:\nKumanizya kusotoka mulawo\nKuletela lumvwano aawo aakali cibi\nKuleta bululami buteeli\nKujala cilengaano acishinshimi\nKunanika Busena Busalalisya\nKatutana unka kuya kumbele, ncintu ceelede kuti tumvwisisye mweelwe wabulamfu bwamvwiki yacishinshimi. Eelyo notuvwuntauzya cishinshimi, lyoonse swebo tweelede kulekela Bbaibbele lwalyo kuti litupandulwide ncolyaamba. Yahuwah wakatupa Mujwi Lyakwe bupanduluzi bwacitondezyo cili coonse eeco ncobabelesya bashinshimi mubupanduluzi nanka kupa milumbe. Mu Mangwalo, buzuba bomwe bwacishinshimi buleelene a = mwaka uukkwene omwe.\n. . . Ime ndalazyika ali nduwe buzuba bomwe kabwiiminina mwaka omwe. (Ezekiya 4:6)\nMbweenya mbuli mazuba nimwaali kubolyonga sokwe munyika, mazuba aali makumi one, bomwe buzuba bwiiminina mwaka omwe, mbweenya mbomuyoosubulilwa zinyonyoono zyenu. . . (Langa Myeelwe 14:34.)\nKuzwa mukampango aaka, swebo tweelede kumanizya kwaamba kuti:\nMvwiki yomwe yacishinshimi (1 wk) = mazuba aacishinshimi aali ciloba (7days) = Myaka iili ciloba (7years).\nMvwiki zyacishinshimi zyili makumi ciloba (70wks) = mazuba aali myaanda yone amakumi fuka aacishinshimi (490 days) = myaka iili myaanda yone amakumi fuka (490 years).\nLino atuye kumbele mukampango katobela mucishinshimi. Mukampango 25, Gabuliyeli utalika kupandulula makani manjaanji mbuli mbokweelede kubalwa akuganta ciindi cazintu eezyo ziyootola busena mumvwiki zyacishinshimi zyili makumi ciloba. Mutwanga ookwa Yahuwah aawa, utalisya kutupa waawo mpotweelede kutalikila kubala akumanizya kubala mvwiki zitaanzi zili makumi cisambomwe afuka (69 wks)\n“Amuzyibe lino akumvwisyisya kuti, kuzwa kumatalikilo aamalailile aakubambulula akuyakulula Jelusalema kusikila kuciindi ca Mesiya Mwanaa Mwami, kuyooba mvwiki zyili ciloba amakumi cisambomwe azyobile; mpoonya migwagwa iyooyakululwa, abwaanda abwalo, nokuba kuti cinooli ciindi cakupenzyegwa.” (Daniele 9:25)\nAawa, twiiya kuti kuzwa kumatalikilo “aamalailile aakubambulula akuyakulula Jelusalema” kusikila kuciindi ca Mesiya ooyo wakacili kuboola, ciyooba ciindi citola mvwiki zyacishinshimi zyili ciloba amakumi cisambomwe azyobile (7wks + 62 wks). Eeci ciindi cileelene abulamfu bwamyaka iikkwene iili myaanda yone, makumi lusele ayitatu, nkokuti myaka iili 483.\nMvwiki zyacishinshimi zyili ciloba amakumi cisambomwe afuka (69) = mazuba aali myaanda yone amakumi aali lusele ayitatu (69 wks x 7 days) = myaka iikkwene 483.\nKuli zintu zitola busena zyone zinga zyaambwa kuti nga “malailile aakubambulula akuyakulula Jelusalema.” Nzyeezyi zintu eezyo:\nMulawo ookwa Cyrus wakuyakulula ŋanda yokwa Yahuwah mumwaka wa 536 BC (Ezula 1:1-4)\nMulawo ookwa Daliyasi wakuya kumbele mumulimo ooyo wakalesyedwe mumwaka wa 519 BC. (Ezula 6:1-12)\nMalailile ookwa Atazezekisi kuli Ezula mumwaka wa 457 BC (Ezula 7)\nKutumwa kwa Nehemiya kuzwa kuli Atazezekisi mumwaka wa 444 BC (Nehemiya 2)\nZyotatwe akataa zyintu zyone eezyi, tulakonzya kuzyibandika akuzyibikka ambali.\nMalailile ookwa Cyrus mumwaka wa 536 BC amalailile ookwa Daliyasi mumwaka wa 519 BC aleelede kubikkwa ambali nkaambo kubala myaka iili 483 kuzwa amalailile aayo inga twaakulezya kusika kuli Mesiya ooyo wakacili kuboola, walo ooyo wakaambwa kuti ulazya kumamanino aamvwiki zyacishinshimi zyili makumi cisambomwe afuka. Kubala mvwiki zyacishinshimi zyili makumi cisambomwe afuka kuzwa aciindi camalailile ookwa Cyrus inga catuleta kumwaka wa 53 BC. Kubala kuzwa aciindi camalailile ookwa Daliyasi inga catuleta kumwaka wa 36 BC. Eezyi ziindi zyobile zyilalezya kusika kuciindi ca Mesiya aboobo zyeelede kubikkilwa ambali.\nMulimo watatu ngotukonzya kubikka ambali nguyooyo waapedwe kuli Nehemiya kuzwa kumwami Atazezekisi mumwaka wa 444 BC. Nokuba kuti mwami wakazumizya Nehemiya kupiluka ku Jelusalema, kulibonyaanga kunyina malailile aakapedwe pe. Atazezekisi wakazumizya buyo Nehemiya naakamulomba kuti apiluke ku Jelusalema kwaciindi cikubwene. Eelyo Nehemiya naakasika ku Jelusalema, wakajana bantu bakatalikide kale mulimo wakuyakulula munzi. Bakali kutobela malailile aayo aakapedwe kale kuli Ezula mumyaka iili kkumi ayitatu yakaindide kale. Nehemiya wakamanizya mulimo ooyo ngwaakakanzide kumanizya kucita mu Jelusalema mumazuba aali buyo osanwe amakumi osanwe (Nehemiya 6:15).\nEeci cilatusalazyila kuti ngali malailile aakapegwa aawo swebo mpotweelede kutalikila kubala mvwiki zyacishinshimi zyili ciloba, zitaanzi zili makumi cisambomwe afuka eezyo zyakeelede kusikila akuboola kwa Mesiya: Malailile aakapegwa amwami Atazezekisi kuli Ezula mumwaka wa 457 BC.3\nAtazezekisi, mwami wabami mupati, kuli Ezula mupaizi, mulembi wamulawo ookwa Eloah wakujulu, akube luumuno lukkwene, muciindi eeco. Ime ndapa malailile, aakuti bantu bana Isilayeli, bapaizi abaLevi, aabo bali mubulelo bwangu, aabo baliyandila lwabo beni kuti baunke ku Jelusalema, kuti baunkilizye anduwe. (Langa Ezula 7:12-13.)\nLino, mbutwabona eeni aawo mpotweelede kutalikila mvwiki zyacishinshimi zyili makumi ciloba, atubale kuya kumbele mvwiki zyili makumi cisambomwe afuka (69 wks) = (483 myaka) kuti tubone naa eeci ciyootusisya kuciindi cokwa Mesiya mbuli mungele mbwaakashinshima.\nKubala kuya kumbele myaka iili 483 kuzwa mumwaka wa 457 BC, tusikila mumwaka wa 27 AD.\nNokuba boobo, tweelede kusanganya mwaka omwe nkaambo kunyina mwaka uulembwa kuti 0.\n26 AD + Mwaka 1 = 27 AD\nNinzi caacitika mumwaka wa 27 AD? Yahushua, Mesiya, wakabbizyigwa! “Ooyo Uusalalisya” wakananikwa moza Uusalala (Daniele 9:24) aciindi cini ceelede mbweenya mbuli mungele Gabuliyele mbwaakaamba.\nEelyo jwi, Ime ndyekwaambila, webo ulizyibe . . . nilwaainda lubbizyo oolo Johani ndwaakali kukambauka: Ndendilyo Yahuwah naakananika Yahushua waku Nazaleta a Muuya Uusalala anguzu . . . (Langa Milimo 10:37-38.)\nYahushua wakalizyi kabotu kuti mumvwiki zitaanzi zyili makumi cisambomwe afuka (69wks) zyacishinshimi cokwa Daniele, zyakazuzikwa aciindi cakubbapatizyigwa Kwakwe, nkaambo nicakainda ciindi eeco, Walo wakatalika kwiitila bantu kuti beempwe, kaamba kuti “Cazuzikwa ciindi, alimwi bulelo bokwa Yahuwah bulaafwi kusika.” (Maako 1:15)\nLino inga twakkazyika camba kuti mwaka wa 27AD wakali ngomwaka wakubbizyigwa kwa Yahushua nkaambo Luuka awalo utwaambila kuti eeco cakatola busena mumwaka wakkumi awasanu wabulelo bwa Tiberius Cӕsar.\nLino mumwaka wakkumi awasanu wabulelo bwa Tiberius Cӕsar . . . (Luuka 3:1)\nLino bantu boonse nibaamanizya kubbizyigwa, cakasika ciindi cakuti, Yahushua awalo abbizyigwe, alimwi kumwi kapaila, lyakajulika julu, mpoonya Muuya Uusalala wakaseluka muciimo canziba ali Nguwe, alimwi kwakamvwika jwi lizwa kujulu, eelyo lyakaamba kuti, Webo ndonduwe Mwanaangu musankwa; muli nduwe Ime ndikkomene kapati. (Langa Luuka 3:21-22.)\nTiberius wakatalika kulela mbuli umwi uugwasyilizya bulelo mumwaka wa 12 AD akuba Muleli uukkwene mu 14 AD.4 Kubala myaka kkumi ayosanwe kuzwa mumwaka wa 12 AD, mwaka mutaanzi wakulela kwa Tiberius, citusisya kumwaka wa 27 AD. Eeci ncintu ceendelana aceeco ncaakayubununa mungele kuli Daniele mumyaanda yamyaka iili cisambomwe yakaindide kale musyule!\nAmwiibaluke majwi aamungele aajatikizya munzi wa Jelusalema lwawo wini:\n. . . migwagwa iyooyakululwa alimwi, abwaanda, nokuba kuti cinooli ciindi cakupenzyegwa. (Daniele 9:25)\nBwaanda bwa munzi wa Jelusalema bwakayakululwa muvwiki zitaanzi zyacishinshimi zili ciloba (naa myaka iili makumi one afuka) mukutobelanya amalailile ookwa Artaxerxes aayo aakapegwa mu 457 B.C. Ncobeni, eezyo, zyakali “ziindi zyakupengesya.” Nehemiya mushinshimi awalo ulatwaambila kuti, nkaambo kakukongwa nkondo ciindi aciindi, cakaba cintu ceelede kuti babelesi aabo bakali kuyakulula bwaanda bwamunzi “kabalikulaikide cakuti kujanza limwi bakali kubeleka kabajisi cibelesyo cakuyasya bwaanda, alimwi kujanza limwi bakajisi cilwanyo.” (Nehemiya 4:17) Mu 408 B.C., munzi wa Jelusalema atempele lyawo wakamanizya kuyakululwa.\n-457 + 49 = 408 (408 BC)\nMa! Alimwi cishinshimi nokuba boobo tacilekeli biyo waawo. Atuye kumbele lino kukampango katobela.\nAlimwi kwaakwiinda mvwiki zyili makumi cisambomwe azyibili Mesiya uyoojaigwa, pele kutali kujailwa Lwakwe; Alimwi bantu bamwanaa mwami ooyo uucizya bazyoojaya munzi acikombelo. Mamanino ayooboola azambangulwe lyameenda, alimwi kusikila kumamanino aankondo kunooli manyongwe. (Daniele 9:26)\nAawa, twaambilwa kuti cimwi ciindi yaakwiinda myaka iili makumi cisambomwe afuka, Mesiya “uyookosolwa” alimwi munzi uyoojaigwa. Kuya kumbele kubala kampango kacaalizya mucishinshimi, Gabuliyeli utumunikila azyintu ziyoocitika mumvwiki iicaalizya mumakumi ciloba:\nMpoonya Walo uyoobamba cizuminano abanjaanji mumvwiki yomwe; Pele akataa mvwiki Walo uyoomanizya cituuzyo acaabilo. Kumbali lyamanyongwe kunooli yooyo uufwanyauna, kusikila zyoonse zyapwayauka, eezyo zyaambidwe, akuwaalilwa ali baabo basofweede. (Daniele 9:27)\nAawa, mungele waamba kuti muciindi camvwiki iicaalizya mumvwiki zyili makumi ciloba (70th wk), Walo (Mesiya) uyoobamba cizuminano abanjaanji. Walo uya kumbele kwaamba kuti Mesiya uyoolesya zituuzyo azipaizyo kuti zileke kuumpilwa akataa mvwiki iicaalizya yacishinshimi.\nAtuvwuntaule zyintu zyaacitika akataa mvwiki iicaalizya mumakumi ciloba aamvwiki. Kubala myaka ciloba (mvwiki yacishinshimi yomwe) kuzwa kukubbizyigwa kwa Yahushua akataa cilimo camwaka 27 AD, ciindi citutola kucilimo camwaka wa 34 AD. Eeci inga cabikka akataa mvwiki iicaalizya muciindi cakusyuuka malubaluba mumwaka wa 31 AD. Ninzi caacitika muciindi cakusyuuka malubaluba mumwaka wa 31 AD eeco caaletelezya kuti zituuzyo azipaizyo zyileke kupegwa? Mesiya waakankaminwa muciindi ca Pasika, alimwi mulembo wacisinkilizyo ca tempele oomo muzyakali kuumpilwa zituuzyo, wakayaulwa a Yahuwah Lwakwe mwini kuzwa mujulu kusikila ansi!\nMpoonya Yahushua wakalila ajwi pati, mpoonya muya Wakwe wakamuyaamuka. Mpoonya , amulange, mulembo wacisinkilizyo ca tempele wakayauka kuzwa atala kusikila ansi; alimwi nyika yakazungaana, amabwe akakwamauka. (Langa Mateyo 27:50-51.)\nYahushua, Mesiya wesu, wakali cituuzyo cikkwene cakuutuuzyila cinyonyoono ooyo zituuzyo zyabanyama zyoonse nguzyakali kutondeka. Walo “wakakosolwa, pele kutali Lwakwe” (Daniele 9:26); Walo wakakankaminwa, kutali mukaambo kaceeco ncaakacita Walo, pele nkaambo kaceeco webo andime ncitwakacita.\nNkaambo Walo wakamucita kuti Ooyo watakazyi cinyonyoono kuti atubede cinyonyoono mucibaka cesu, kutegwa aswebo tukakonzye kubaa bululami bokwa Yahuwah kwiinda muli Nguwe. (Langa Balikonnto 5:21.)\nKutobela waawo akukankaminwa Kwakwe, zipaizyo azituuzyo zyamu tempele zyakeelede kulekela limwi kuumpilwa lyoonse akutamani.\nNkaambo tacili cintu cikonzyeka kuti bulowa bwabacende abagutu kuti bugwisye zinyonyoono. Aboobo, eelyo Walo [Yahushua Mesiya] naakaboola munyika, Walo wakati: “Cituuzyo acaabilo Webo tookaciyanda, pele Webo wakandibambila mubili Ime. Zituuzyo zyakuumpa azipaizyo zyacinyonyoono Webo tookazyikkomanina pe. Mpoonya Ime ndakati, ‘Langa, Ime ndaboola – Mumabbuku kulilembedwe kujatikizya Ndime kuti – Kucita kuyanda Kwakwo, O Yahuwah.’” . . . Walo ulagwisya citaanzi kutegwa abambe cabili. Kwiinda muli ceeco swebo tweelede kusalazyigwa kwiinda mucituuzyo camubili ookwa Yahushua Uunanikidwe kwaciindi coonse. (Langa BaHebulayo 10:4-10.)\nTulizyi lino cakutadonaika kuti Yahushua wakakankaminwa mumwakwa wa 31 AD, pele Gabuliyeli wakaamba kuti Mesiya wakali kuyoo “bamba cizuminano abanjaanji kwamvwiki yomwe” (mvwiki icaalizya mumvwiki zyili makumi ciloba yakamanina mucilimo camwaka 34 AD). Cilakonzyeka kuba boobo hena? Cizuminano Cipya eeco Yahushua Mesiya ncaakakambauka mumyaka yotatwe yakukambauka Kwakwe akwiinda akati mwaka omwe, cakaya kumbele mumulimo wabasikwiiya eelyo Walo naakakankaminwa! Cizuminano Cipya cakatambikilwa kuli baJuuda mucilimo camwaka 34 AD, eelyo nikwaaba kuzanga kwakuzangila Julu kupati, ba Sanihedulini nibakajaya Stephen, ooyo wakali mutaanzi kujailwa mulumbe mubotu akata bana Kristu (Milimo 7). Eelyo naakamanizya kukambauka mulumbe uukkomanisya kuli ba Sanihedulini, akubasalazyila cinyonyoono cacisi cabuJuuda mukukaka bashinshimi bokwa Yahuwah akukaka Mesiya, Stephen wakajatwa ambunga yabapaizi akuumwa mabwe.\nKukombelela kwakayoyelwa moza kwa Stephen kwakamvwugwa kuli Yahuwah eelyo majulu naakajaluka kuli nguwe alimwi naakabona Yahushua kaimvwi kujanza lyalulyo lyokwa Taata.\nPele walo, kanjidwe Muuya Uusalala, wakalungumana kujulu akubona bulemu bwa Yahuwah, a Yahushua kaimvwi kujanza lyalulyo lyokwa Yahuwah, alimwi wakati, “Amulange! Ime ndabona julu lilijulidwe aMwanaa muntu kaimvwi kujanza lyalulyo lyokwa Yahuwah” (Langa Milimo 7:55-56.)\nKuleka kuti beempwe, bamwi akataa ba Sanihedulini baakalala cakuti baakaka akumuteelela ncaakali kwaamba. Bakalutila akuzumanana kukaka ciindi cabo camamanino cakutambula cizuminano cokwa Yahuwah.\nMpoonya bakoompolola ajwi pati, kabasinkide matwi aabo, akubalikila kuli nguwe boonse antoomwe aciindi comwe; bakamusowela anze lyamunzi akumuuma mabwe kusikila wakafwa. Ambali kwakali kamboni umwi aawo mpubaatulila zikobela zyabo kumaulu aamulombwana mukubusi umwi wiitwa kuti Saulu. (Milimo 7:57-58)\n(Bikkila maanu aawa: Nkamu yaba Sanihedulini yakatula zikobela zyabo aawo kumbele lya Saulu, ooyo mukaindi kasyoonto wakali kuyoocinca zina lyakwe kuti libe Paulu akutumwa Ajulu kuti atole mulumbe mubotu kubana masi.)\nMbuli mbucaazuzikwa ciindi ca mvwiki zyili makumi ciloba eezyo zyakapedwe cisi caba Juuda amunzi wa Jelusalema waanyika, munzi atempele zyakadilimunwa mumwaka wa 70 AD mbweenya mbuli mungele mbwaakashinshimide.\n. . . Alimwi bantu bamwanaa mwami ooyo uucizya, bayoodilimuna munzi acikombelo. Mamanino ayoosika azambangulwe lyameenda, Alimwi kusikila kumamanino aankondo kunooli manyongwe. (Daniele 9:26)\nBikkila maanu aawa: "Bantu bamwanaa mwami ooyo uucizya" caamba kuti Loma wakali kucita mulimo wambeta zya Kujulu mukumwayaula Jelusalema munzi waanyika atempele.‘Mamanino ayoosika azambangulwe lyameenda” caamba kuti eeyo mbeta yakabasikila cakufwamvwaanya. “Alimwi kusikila kumamanino aankondo, manyongwe anooliko”.(1) cakali kwaambilizya kufwamba kudilimunwa kwamunzi wa Jelusalema, ooko kwakatola busena mumwaka 70 AD; (2) caambilizya kuti kuzwa kuciindi cakudilimunwa tempele kusikila Kumamanino aaciindi [ciindi ca Kuboola Kwabili kwa Yahushua], nyika eeyo yakakonedwe aIsilayeli wansiku, kunyina pe niyooba aluumuno nokuba kukkala cakuliiba. Eeci ncintu citukonzya kubona abuzuba mazubaano munkondo zyitamani akata cisi ca Isilayeli abaabo bali mumbali lyaco. Aaya manyongwe alaambidwe amwalo mukampango ka Daniele 9:27.\nAboobo, Mvwiki zyacishinshimi zyili makumi ciloba zyakazuzikwa mubwini alimwi zyoonse zyakaambwa aJulu kuti zyakali kuyoocitika, zyakacitika ncobeni:\nkumanizya kusotoka mulawo: caambilizya ciindi cibotu cakuti cisi caba Juuda cileke kusotoka mulawo akuzangila Yahuwah, kuti cikome cinyonyoono.\nkumanizya zinyonyoono: caambilizya cisi caba Juuda kubaa ciindi cakweempwa zinyonyoono akukoma kwa Yahushua atalaa cinyonyoono.\nkuletela lumvwano aawo aakali cibi: caambilizya lumvwano oolo Yahushua ndwaakaleta aciciingano mucibaka cacibi akutamvwana.\nkuleta bululami buteeli: caambilizya bululami buteeli oobo bwakaletwa kwiinda mulusyomo muli Yahushua acituuzyo Cakwe.\nkujala cilengaano acishinshimi: caambilizya kuzuzika cibeela cacishinshimi comwe comwe mucilengaano.\nkunanika Yooyo Uusetekene: caambilizya kunanikwa kwa Yahushua aMuuya Uusalala.\nCiindi caapedwe cisi caba Juuda lino cakazuzikwa, alimwi mulumbe mubotu lino wakatolwa kubana masi. (Langa Mateyo 21:33-43 kuti ulibalile kaano katondeka kuciindi ciboola eelyo “bulelo bwa Yahuwah” nobuyoogwisyigwa mucisi caba Juuda akupegwa kuli bambi.)\nKubikka zyoonse antoomwe….\nLino mbotwalibonena kakwiina kudonaika kuti mwaka wa 31 AD wakali mwaka wakukankaminwa kwa Yahushua ncobeni ooyo weendelana a Mangwalo, atusanyangule zyintu zijatikizyigwa makani aaya, mbuli mvwiki yamazuba aali ciloba eeyo njotubamba mazubaano kuti kunyina niyaaimpyide nokuba kulekezya kuzinguluka kuzwa Kumalengelo! Ikkalenda lyamazubaano lina Gregory ndya lweeno.\nKweendelanya a Mangwalo, Yahushua wakakankaminwa mubuzuba bwa Pasika, oobo lyoonse busikila mubuzuba bwakkumi abwane bwamwezi mutaanzi uutobezya akweendela antoomwe amwezi uulibonya ameso. Eeyi nzila yakabikkwa abulemu bwa Kujulu kuti ibale mazuba kusikila buzuba oobo kukankaminwa nikwaatola busena, alimwi yakapa bumboni kuti Yahushua waku Nazaleta wakali Pasika wini “mwanaambelele ookwa Yahuwah ooyo uugwisya zinyonyoono zyanyika.” (Johani 1:29)\nMubuzuba bwakkumi abwane bwamwezi mutaanzi kumangolezzya ngu Pasika ookwa Yahuwah. (Langa Bapaizi / Balevi 23:5.)\nMangwalo aalo atwaambila kuti oobo “bwakali buzuba busolweda bwa Nsabata,” nkokuti buzuba bwacisambomwe bwa mvwiki.\nAlimwi eelyo sikalumamba, ooyo wakaimvwi munsi lya [Yahushua] naakabona kuti Walo woongolola, akulekezya muya Wakwe, walo wakati, Ncobeni ooyu muntu wakali Mwanaa Elohimu. Nkabela lino mangolezya akasika, alimwi bwakali buzuba bwakulibambila, nkokuti, buzuba kiitaninga sika Nsabata, Josefa waku Alimateya . . . wakalyuunkila kakkazyikide camba kuli Pilato, akuyookumbila mubili naa mutumba ookwa Yahushua. (Langa Maako 15:39-43.)\nBamwi bakeezyeezya kuti eeyo “Nsabata” yaambwa mukampango aaka yakali buzuba butaanzi bwa Cinkwa Citakwe Mimena, oobo mbobaamba kuti inga bwasika kufumbwa buzuba akataa mvwiki. Bufubafuba bwa kweezyeezya kamusyobo ooyu inga bwatondezyegwa buyo mukuti buzuba bwakatobela “Nsabata” eeyo bwakali “buzuba butaanzi bwa mvwiki.”\nKumamanino aa Nsabata, eelyo nikwaatalika kuyaakuba kubucedo kwa buzuba butaanzi bwamvwiki, kwakaboola Maliya Magadalena aMaliya umwi kuzyoobona cuumbwe. (Mateyo 28:1)\nBamwi bantu Babamba Nsabata Mujibelo bataminina kuti Mufutuli wakakankaminwa mubuzuba bwakkalenda lina Gregory bwatatu naa Wednesday, akuti buzuba bwa Thursday bwakali buzuba butaanzi bwa Pobwe lya Cinkwa Citakwe Mimena (ipobwe lya “Nsabata”), alimwi akuti “Nsabata” yaambwa atalaawa mukampango Muujibelo. Kulubila kuli mulusyomo oolu, nokuba boobo kulakonzya kulibonya mukaambo kakuti inga kwabikkila buzuba bwa Abib 10 mukkalenda lina Gregory lya Mujibelo, buzuba oobo mbobasyoma aabo bantu Babamba Nsabata Mujibelo kuti mbobuzuba bwa Nsabata yamu Bbaibbele.\nAaya makani aatondezyegwa atalaawa taakonzyi kuba makani aaluleme nkaambo bana ba Isilayeli bakalailidwe kuti beelede basale mwanaambelele mubuzuba bwakkumi bwamwezi mutaanzi ooyu (Kulonga 12:3); kuti nibatakali vwubide banyama oomo mubakali kunga basala mwanaambelele, bakeelede kuula omwe. Kuula akuulisya cakali cintu caakasyidwe kucita mubuzuba bwaciloba bwa Nsabata, aboobo aabo bazumanana kulamatila kuti Mujibelo nje Nsabata beelede kuzumina kuti aaya makani aakufubaala aabulide maanu akutyola mulawo wa Nsabata.5\nTulizyi kuzwa mu Mangwalo kuti Yahushua wakakankaminwa:\nMubuzuba bwacisambomwe bwamvwiki\nMubuzuba bwakkumi abwane bwamwezi mutaanzi uutobezya mwezi uulibonya ameso\nMumwaka wa 31 A.D.\nLino, tweelede kubikkila antoomwe zyoonse eezyi. Ansi aawa kuli cifwanikiso citondezya zibeelabeela zyamwezi mumwaka wa 31 A.D., mwaka wa Kukankaminwa. (Bikkila maanu kuti cibeela cacifwanikiso Astronomical “New Moon” citondezya ziindi eelyo mwezi azuba noziimpana akwiinduluka kutalika kubala ciindi bupya.)\nKuli mizeezo minjaanji atalaa makani aakuti mwezi amwaka wamu Bbaibbele utalikila aciindi nzi. Pele nkamu ya WLC yakalibalila akuvwuntauzya makani aaya kuti Buzuba bwa Mwezi Mupya, butalikila kubucedo kabutobela ciindi mwezi azuba kazyiimpene kale, alimwi Mwaka Mupya utalikila aaMwezi Mupya uuli munsimunsi kapati aciindi cakweelana buzuba abusiku.8 Tulasanyangula mwaka wakunkaminwa muzibeelabeela zyawo zyoonse katubelesya nzila iili yoonse njotukonzya kubelesya mazubaano, kuti tubone ncobeni naa ncintu cikonzyeka ncobeni “Kukankaminwa Muli Bwasanu.”\nKutaanguna, tweelede kubikkila maanu akuzyiba ciindi cakwiimpana mwezi azuba mumwezi wa Miyoba a Mukubwe Kaangala wamwaka 31 A.D, nkaambo Mwaka Mupya niwaatalikila muli umwi akataa myezi yobile eeyi eelyo notubelesya nzila eezyo zyizyibidwe kale anselelo aawa:\nCiindi ca Kwiimpana Mwezi aZuba:\nMiyoba 11 aciindi ca 10:20 P.M masiku\nMukubwe Kaangala 10 aciindi ca 11:33 A.M cifumofumo\nEelyo notulangalanga Buzuba bwa Mwezi Mupya (nokuba buzuba bumwi bwa mwezi) kuti mbobuzuba butobela kwiimpana kwamwezi azuba, tujana kuti Pasika (buzuba bwa kkumi abwane bwa Mwezi uulibonya ameso) niwaasikila mumwezi wa Miyoba 25 (kweendelanya akkalenda lina Gregory oobo buzuba buli mu “Nsondo”) nanka mu Mukubwe Kaangala 24 (kweendelanya akkalenda lina Gregory oobo buzuba buli “Muli Bwabili”). Webo ulakonzya kulibonena kkalenda6 lyazilengwa leza zyamumwaka wa 31 A.D mbozyakeenda aawa: http://www.timeanddate.com/calendar/?year=31&country=34\nOobo buzuba kunyina pe anobunga bwaba “Kukankaminwa Muli Bwasanu.”\nLino atusoleke kubelesya nzila yaciindi mwezi nuutalika kulibonya ameso kuti mpaatalikilwa mwezi, mbuli zilengwa zyimwi mbozyitaminina. Kweendelanya abasicikolo abasyaazyibwene bazilengwa leza zyamumweenya, mwezi uutaanguna kulibonya mbuli kapapa mumawoola aali 17-23 kaciindide ciindi cakwiimpana mwezi azuba, nokuba kuti muziindi zyimwi wakaambilizyigwa kuti waalibonya kakwiindide “mawoola 15.5 kuzwa aciindi cakwiimpana azuba” (United States Observatory).\n“Mawoola 17-23 kaciindide ciindi cakwiimpana azuba, kapapa kamwezi kalalibonya ameso atalaa nyika”. (http://www.moonsighting.com/faq_ms.html7)\n“Mumwaka wa 1855, Ba G.B Airy bakabamba . . . kuvwuntauzya kwabo . . . kweendelanya amyaka ya 29 A.D kusikila ku 34 A.D . . . . Bakajana kuti, kapati mumwezi wa Miyoba kusikila ku Mukubwe Kaangala mucooko caku Judiya, mawoola 18 kaciindide ciindi cakwiimpana mwezi azuba ceelede kuba ciindi cakutalika kulibonya kwamwezi ameso. Pele kababambilila kabotu kabotu, bakapima mawoola aali 23.” (“ The moon’s visibility and the date of the Crucifixion,” Courtenay R.,The Observatory,Vol 34, p.228-232 (1911))\nKweendelanya a Nkamu Yakuvwuntauzya Misela yaku General Conference ya Balangila Kuboola Kwabili ba SDA, kapapa kamwezi kataanzi kalalibonya Kujwe mumawoola aali makumi one aabili 42, kaciindide ciindi cakwiimpana mwezi azuba:\n“Kujwe citola mawoola 16.5 kusikila 42 kaciindide ciindi cakwiimpana kwa mwezi azuba, kweendelanya abweende bwamwezi mbuulibonya atalaa nyika kusikila walibonya mbuli kapapa kayaa kukomena akuzulila kumweka kusikila waba mwezi uuzwide kumweka.” (The Chronology of Ezra 7, A Report of the Historical Research Committee of the General Conference of Seventh-Day Adventists, p.11)\nKujokela kasyoonto musyule, mwezi mutaanzi:\nUlalibonya mumawoola 17-23 kuzwa aciindi cakwiimpana azuba.\nZimwi ziindi ulatola mawoola 42 kuzwa aciindi cakwiimpana azuba kuti ulibonye Kujwe (mbuli nuulangilwa mumunzi wa Jelusalema).\nEeci caambilizya kuti tweelede kulangila mwezi mutaanzi uulangika mbuli kapapa kuti ulibonye kujwe mumawoola aali 17-42 kaciindide ciindi cakwiimpana azuba mu Jelusalema.\nLino mbotwasalazya bweende bwamwezi nuutalika kulibonya mbuli kapapa (nkokuti mawoola 17-42 kaciindide ciindi cakwiimpana azuba), atulange mwezi wa Miyoba mu mwaka wa 31 A.D kuti tubone naa cilakonzyeka kuti wakasikila a “Kukankaminwa muli bwasanu” eelyo notubelesya nzila yakutobezya mwezi mutaanzi kulibonya mbuli kapapa mumwezi ooyo.\nCiindi cakwiimpana mwezi azuba = Miyoba 11 aciindi 10:20 masiku = Miyoba 12 aciindi 12:20 (mu Jelusalema nkaambo ooyu munzi uli mawoola obile kumbele lyakubala ciindi.) Ansi aawa kuli ciindi cipedwe cili akataa kwiimpana kwamwezi azuba amabbililo aazuba mubuzuba bupedwe. (Mabbililo aazuba mu Jelusalema akasikila aciindi ca 5:45 wamangolezya akataa mwezi wa Miyoba.)\nMiyoba 12 aciindi 5:45 = 17.5 mawoola (kuti walibonya kale) = inga catonkela Pasika kubuzuba bwa Miyoba 26, oobo mbotuti “Monday” mazubaano. (Bikkila maanu aawa kuti: Mwezi uulibonya kumweka mbuli kapapa wakabbila aciindi ca 6:15 mangolezya, maminiti aali 50 kalibbilide kale zuba.9)\nMiyoba 13 aciindi 5:45 mangolezya = 41.5 mawoola (unooli ulalibonya ncobeni aciindi eeco) = inga catonkela Pasika kubuzuba bwa Miyoba 27, oobo mbutwiita kuti “Tuesday” mazubaano. (Bikkila maanu aawa kuti: Mwezi uulibonya kumweka mbuli kapapa wakabbila aciindi ca 7:15 mangolezya, muwoola 1.5 kalibbilide kale zuba.)\nMiyoba 14 aciindi ca 5:45 mangolezya = 65.5 mawoola (ulalibonya ncobeni aciindi eeco) = inga catonkela Pasika kubuzuba bwa Miyoba 28, oobo mbotwiita kuti “Wednesday” mazubaano.” (Bikkila maanu aawa kuti:mwezi uukonzya kubonwa kuucilibonya mbuli kapapa wakabbila aciindi ca 8:15 kumangolezya, mawoola 2.5 kalibbilide kale zuba.)\nEeci, catusalazyila ncobeni kuti kunyina pe nokuba asyoonto mbokunga kwaabede “Kukankaminwa muli Bwasanu” mumwezi wa Miyoba 31 A.D. Lino, atuvwuntauzye kasyoonto mwezi wa Mukubwe Kaangala kuti tubone naa cilakonzyeka kusikila a “Kukankaminwa muli Bwasanu) eelyo notubelesya nzila yakutobezya mwezi uutaanguna kubonwaa meso kuti tutalikile mpawo kubala mwezi.\nCiindi cakwiimpana mwezi azuba = Mukubwe Kaangala 10 aciindi 10:33 Mafumofumo = Mukubwe Kaangala 10 aciindi 2:33 masyikati ku Jelusalema. Ansi aawa kuli ziindi zipimidwe akataa ciindi cakwiimpana mwezi azuba amabbililo aazuba mubuzuba bupedwe. (Mabbililo aazuba ku Jelusalema asikila aciindi ca 7 mangolezya akataa Mukubwe Kaangala.)\nMukubwe Kaangala 10 aciindi ca 7 mangolezya = 4.5 mawoola kuzwa mwezi kawiimpene azuba (tuukonzyeki kulibonya nkaambo ucili munsaa zuba)\nMukubwe Kaangala 11 aciindi ca 7 mangolezya = 28.5 mawoola kuzwa aciindi cakwiimpana mwezi azuba (ulakonzya kulibonya) inga catonkela buzuba bwa Pasika ku Mukubwe Kaangala 25, oobo mbotwiita kuti “Wednesday” mazubaano. (Bikkila maanu aawa kuti: Mwezi uulibonya mbuli kapapa wakabbila aciindi ca 8 mangolezya, woola lyomwe kalibbilide kale zuba.)\nMukubwe Kaangala 12 aciindi ca 7 mangolezya = 52.5 mawoola kuzwa aciindi cakwiimpana mwezi azuba (ulalibonya ncobeni aciindi eeco) inga catonkela Pasika kubuzuba bwa Mukubwe Kaangala 26, oobo mbotwiita kuti “Thursday.” (Bikkila maanu aawa kuti: Mwezi uulibonya mbuli kapapa wakabbila aciindi ca 9 mangolezya, mawoola obile (2) kalibbilide kale zuba.)\nMukubwe Kaangala 13 aciindi ca 7 mangolezya = 76.5 mawoola kuzwa ciindi cakwiimpana kwa mwezi azuba (mwezi umweka kwamawoola 76.5 ulalibonya mu Jelusalema kakwiina kudonaika aboobo tuuli mucibeela cakuba mwezi mutaanzi kulibonya nkaambo weelede kuba mwezi mutaanzi kubonwaa meso kutegwa tusikile a “Kukankaminwa muli Bwasanu” bwa Mukubwe Kaangala 27.) Bikkila maanu kuti: mwezi uulibonya kumweka wakabbila aciindi ca 10 mangolezya, mawoola otatwe (3) kalibbilide kale zuba.\nAawa alimwi inga twakonzya kubona kuti tacikonzyeki kusika a “Kukankaminwa muli bwasanu.” Pele kutegwa muzeezo wakutaminina kuti Kukankaminwa kwaacitika muli Bwasanu mu 31 A.D. uzwidilile, bamwi basiziyanza baamba kuti mwezi mutaanzi kulibonya tiiwakaninga libonya kusikila mawoola aali 76.5 aakumweka kaayindide! Eeci ncintu citaalukila anze kulaale aciga camawoola aali 17-42.\nKoibaluka alimwi kuti, mwezi mutaanzi uulibonya mbuli kapapa:\nKanjaanji ulabonwa mumawoola 17-23 kuzwa aciindi cakwiimpana kwa mwezi azuba.\nZimwi ziindi inga eeci catola mawoola 42 kuzwa aciindi cakwiimpana mwezi azuba kusikila watalika kulibonya Kujwe (mbuli mumunzi wa Jelusalema).\nKunooli mwezi wakalibonya mubuzuba bwa Mukubwe Kaangala 11 eelyo niwakatalikide kale kumweka kwamawoola aali 28.5. Kuti kakutali boobo, niwakabonwa ncobeni mu Mukubwe Kaangala 12 eelyo niwakabbila mawoola obile (2) musyule lya zuba kuutalikide kumweka kwamawoola aali 52.5.\nKweezyeezya kuti mwezi wakali kumweka kwamawoola aali 76.5 kuutaninga libonya ameso tacili cintu camaanu pe. Nokuba kuti nicali kukonzyeka kuba boobo, eeci inga caba cintu ciletelezya kucinculula zintu zinjaanji mubweende bwazilengwa leza, aboobo ooku nkweezyeezya kubulide maanu akufubaala:\nKulamatila kwaamba kuti “Kukankaminwa Muli Bwasanu” mu Mukubwe Kaangala 31 A.D inga caambilizya kuti kwamyaka iitobelene yosanwe (Mulumi kusikila mu Ganda Pati), mwezi wakalileyede kuzwa munzila muuyendela lyoonse akulibonya (17-42 mawoola kuzwa kuuyimpene azuba). Kuti muntu wazumanana kwaamba kuti Kukankaminwa kwaatola busena muli Bwasanu, Mukubwe Kaangala 27 mu 31 A.D., nkokuti uleelede akusyomenezya kuti mwezi mupya wakatalikide kulibonya kuutalikide kumweka mawoola aali 47.75 akataa myezi ya Mulumi kusikila ku Ganda Pati mumwaka ooyo.\nKwiimpana Mwezi-azuba = Mulumi 10, aciindi 12:15 P.M. (bikkila mawoola obile kuciindi caku Jelusalema)\nMulumi 10, aciindi 5:30 P.M (Mabbililo aazuba) = kakwiindide mawoola 5.25 = tuukonzyi kubonwa\nMulumi 11, aciindi 5:30 P.M = kakwiindide mawoola 29.25 = ulakonzya kulibonya\nUlamweka = 2%, Mwezi wakabbila aciindi: 6;24 P.M (woola lyomwe kaliindide kuzwa kalibbilide kale zuba)\nMulumi 12 aciindi 5:30 P.M = kakwiindide mawoola 53:25 = ulakonzya ncobeni kulibonya!\nUlamweka = 6%, Mwezi wakabbila aciindi: 7:29 P.M ( mawoola obile kuzwa kalibbilide kale zuba)\nBantu basiziyanza aabo balamatide buzuba Bwasanu, bwa Mukubwe Kaangala 31 A.D, beelede kuzumina akuti buzuba bwa Mulumi 13 mbobuzuba bwa Mwezi Mupya nkaambo mwezi tuukonzyi kubaa mazuba aayindilila makumi otatwe pe. Kubala kujokela musyule kuzwa aawo aMwezi Mupya muli Miyoba inga twazyikusikila ku buzuba bwa Mulumi 13. Eeci caambilizya kuti boonse aabo balamatide kubala munzila eeyi beelede akusyoma kuti mwezi tiiwakali kulibonya ameso kusikila mu Mulumi 12 eelyo kuutalakide kale kumweka mawoola 53.25. (Bikkila maanu kuti: Ooyu mwezi uutalikide kale kumweka wakabbila mumawoola obile kalibbilide kale zuba.) Mwezi unooli wakatalikide kale kulibonya mubuzuba bwa Mulumi 11 eelyo niwakabbila muwoola lyomwe musyule lyazuba kuutalikide kumweka kwamawoola 29.25.\nKwiimpana Mwezi-azuba = Miyoba 12, aciindi 12:20 A.M. (bikkila mawoola obile kuciindi caku Jelusalema)\nMiyoba 12, aciindi 5:45 P.M (Mabbililo aazuba) = kakwiindide mawoola 17.5 = ulakonzya kubonwa\nUlamweka = 1%, Mwezi wakabbila aciindi: 6;14 P.M (maminiti 50 kuzwa kalibbilide kale zuba)\nMiyoba 13, aciindi 5:45 P.M = kakwiindide mawoola 41.5 = ulakonzya kulibonya ncobeni!\nUlamweka = 3%, Mwezi wakabbila aciindi: 7;14 P.M (woola lyomwe amaminiti 50 kuzwa kalibbilide kale zuba)\nMiyoba 14 aciindi 5:45 P.M = kakwiindide mawoola 65:5 = ulakonzya ncobeni kulibonya!\nUlamweka = 8%, Mwezi wakabbila aciindi: 8:12 P.M ( mawoola obile amaminiti 50 kuzwa kalibbilide kale zuba)\nBasizilengwa aabo balamatide buzuba Bwasanu, Miyoba 27 kuti mbobuzuba bwa Kukankaminwa mu 31 A.D beelede akuzuminizya kuti buzuba bwa Miyoba 15 mbobuzuba bwa Mwezi Mupya nkaambo mwezi tuukonzyi kubaa mazuba aayinda makumi otatwe pe. Kubala kupiluka musyule mazuba aali makumi otatwe kuzwa a Mwezi Mupya inga catuleta kubuzuba bwa Miyoba 15. Eeci caambilizya kuti aabo bataminina buzuba bwakubala munzila eeyo beelede akusyoma kuti mwezi tiiwakali kulibonya kusikila buzuba bwa Miyoba 14 eelyo niwaatalikide kale kumweka kwamawoola aali 65.5. (Bikkila aamu aawa kuti: Ooyu mwezi uumweka wakabbila mumawoola obile akwiinda akati lyomwe musyule lyazuba lyakabbilide kale.) Ooyu mwezi niwaatalikide kale kulibonya ncobeni ameso mubuzuba bwa Miyoba 13 eelyo nowaabbila muwoola lyomwe akwiinda akati lyomwe musyule lyazuba lyakabbilide kale, kuutalikide kale kumweka kwamawoola aali 41.5.\nKwiimpana Mwezi-azuba= Mukubwe Kaangala 10 aciindi 2:33 P.M ( kosanganya mawoola otatwe kujana ciindi caku Jelusalema).\nMukubwe Kaangala 10 aciindi 7 P.M (Kumabbililo aZuba) = kakwiindide mawoola 4.5 = tuukonzyi kulibonya\nMukubwe Kaangala 11 aciindi 7 P.M = kakwiindide mawoola 28.5 = ulakonzya kulibonya\nUlamweka = 1%, Mwezi Wakabbila: aciindi 7:59 P.M (kakwiindide woola lyomwe kalibbilide kale zuba)\nMukubwe Kaangala 12 aciindi 7 P.M = kakwiindide mawoola 52.5 = ulakonzya ncobeni kulibonya!\nUlamweka = 5%, Mwezi wakabbila aciindi 8:57 P.M (mawoola obile kalibbilide kale zuba)\nMukubwe Kaangala 13 aciindi 7 P.M = kakwiindide mawooa 76.5 = ulakonzya ncobeni kulibonya!\nUlamweka 10%, Mwezi wakabbila 9:55 P.M (mawoola otatwe kalibblide kale zuba)\nBasizilengwa aabo balamatide buzuba Bwasanu, Mukubwe Kaangala 27 A.D kuti mbobuzuba bwa Kukankaminwa mu 31 A.D beelede akuzuminizya akuti buzuba bwa Mukubwe Kaangala 14 mbobuzuba bwa Mwezi Mupya .Eeci caambilizya kuti aabo bataminina buzuba bwakubala munzila eeyo beelede akusyoma kuti mwezi tiiwakali kulibonya kusikila buzuba bwa Mukubwe Kaangala 13 eelyo niwaatalikide kale kumweka kwamawoola aali 76.5. (Bikkila aamu aawa kuti: Ooyu mwezi uumweka wakabbila mumawoola otatwe musyule lyazuba lyakabbilide kale.) Alimwi, ooyu mwezi niwaatalikide kale kulibonya ncobeni ameso mubuzuba bwa Mukubwe Kaangala 11, niwaatalikide kale kumweka kwamawoola aali 28.5. Pele kuti kakutali boobo, niwakabonwa ncobeni mubuzuba bwa Mukubwe Kaangala 12 eelyo niwaabbila mumawoola obile musyule lyazuba eelyo lyakabbilide kale, kuutalikide kale kumweka kwamawoola aali 52.5.\nKwiimpana Mwezi-azuba = Kaanda Kaniini 10 aciindi 4:58 A.M (kosanganya mawoola otatwe kujana ciindi caku Jelusalema).\nKaanda Kaniini 10 aciindi 7:30 P.M (Kumabbililo aZuba) = kakwiindide mawoola 14.5 = tuukonzyi kulibonya\nKaanda Kaniini 11 aciindi 7:30 P.M = kakwiindide mawoola 38.5 = ulakonzya kulibonya ncobeni!\nUlamweka = 2%, Mwezi Wakabbila: aciindi 8:44 P.M (kakwiindide woola lyomwe amaminiti 25 kalibbilide kale zuba)\nKaanda Kaniini 12 aciindi 7:30 P.M = kakwiindide mawoola 62.5 = ulakonzya kulibonya ncobeni!\nUlamweka = 6%, Mwezi wakabbila aciindi 9:42 P.M (mawoola obile amaminiti 25 kalibbilide kale zuba)\nBasizilengwa aabo balamatide buzuba Bwasanu, Mukubwe Kaangala 27 31 A.D kuti mbobuzuba bwa Kukankaminwa mu 31 A.D beelede akuzuminizya akuti buzuba bwa Kaanda Kaniini 13 mbobuzuba bwa Mwezi Mupya. Eeyi njenzila yeelela kuti twabala kubelesya nzila eeyi nkaambo inga capa kuti kuti twabalilizya kuyungizya buzuba bomwe kukkwanya mazuba aali makumi otatwe inga twasanganizya mwezi uutalikide kaindi loko kumweka. Eeci caambilizya kuti aabo bataminina buzuba bwakubala munzila eeyo beelede akusyoma kuti mwezi tiiwakali kulibonya kusikila buzuba bwa Kaanda Kaniini 12 eelyo niwaatalikide kale kumweka kwamawoola aali 62.5. (Bikkila maanu aawa kuti: Ooyu mwezi uumweka wakabbila mumawoola obile amaminiti 25 musyule lyazuba lyakabbilide kale.) Ooyu mwezi niwaatalikide kale kulibonya ncobeni ameso mubuzuba bwa Kaanda Kaniini 11 eelyo nowaabbila muwoola lyomwe amaminiti 25 musyule lyazuba lyakabbilide kale, kuutalikide kale kumweka kwamawoola aali 38.5.\nKwiimpana Mwezi-azuba= Ganda Pati 8 aciindi 8:06 P.M (kosanganya mawoola otatwe kujana ciindi caku Jelusalema).\nGanda Pati 9 aciindi 7:45 P.M (Kumabbililo aZuba) = kakwiindide mawoola 23.75 = ulakonzya kulibonya\nUlamweka 1%, Mwezi Wakabbila aciindi: 8:31 PM (kakwiindide maminiti 75 kalibbilide kale zuba)\nGanda Pati 10 aciindi 7:45 P.M = kakwiindide mawoola 47.75 = ulakonzya kulibonya ncobeni!\nUlamweka = 3%, Mwezi Wakabbila: aciindi 9:24 P.M (kakwiindide woola lyomwe amaminiti 75 kalibbilide kale zuba)\nBasizilengwa aabo balamatide buzuba Bwasanu, Mukubwe Kaangala 27, 31 A.D kuti mbobuzuba bwa Kukankaminwa mu 31 A.D beelede akuzuminizya akuti buzuba bwa Ganda Pati 11. Eeyi njenzila yeelela kuti twabala kubelesya nzila eeyi nkaambo inga capa kuti kuti twabalilizya kuyungizya buzuba bomwe kukkwanya mazuba aali makumi otatwe inga twasanganizya mwezi uutalikide kaindi loko kumweka. Eeci caambilizya kuti aabo bataminina buzuba bwakubala munzila eeyo beelede akusyoma kuti mwezi tiiwakali kulibonya kusikila buzuba bwa Ganda Pati 10 eelyo niwaatalikide kale kumweka kwamawoola aali 47.75. (Bikkila aamu aawa kuti: Ooyu mwezi uumweka wakabbila muwoola lyomwe amaminiti 75 musyule lyazuba lyakabbilide kale.) Ooyu mwezi niwaatalikide kale kulibonya ncobeni ameso mubuzuba bwa Ganda Pati 9 eelyo nowaabbila muwoola lyomwe amaminiti 45 musyule lyazuba lyakabbilide kale, kuutalikide kale kumweka kwamawoola aali 23.75.\nAabo bazumanana kutobela nzila iili atalaawa basyoma kuti mwezi wakataanguna kulibonya kumweka wakabonwa akataa myezi ya Mulumi kusikila ku Ganda Pati 31 niwaatalikide kale kumweka mawoola 47.75. Ziindi zyitambulika zyakutaanguna kulibonya kumunika kwamwezi : mawoola 53.25 a 65.5 a 76.5, a 62.5 47.75. Comwe comwe caziindi eezyi, kakwiina kugwisyila ambali nociba comwe, cilataaluka ziindi zyeelede zyakuti mwezi utalike kulibonya ameso kuzwa niwaatalika kumunika.\nKoibaluka alimwi kuti mwezi mutaanzi kumunika:\nKanjikanji ulatalika kubonwa ameso kuumunika mumawoola 17-23 kwiinda aciindi cakwiimpana azuba.\nZimwi ziindi utola mawoola 42 kwiinda aciindi cakwiimpana azuba nokuya utalike kulibonya muzyisi zya Kujwe mbuli ku Jelusalema.\nBikkila maanu aawa: Nzila ilaatala aawa njenzila yeelela baabo bazumanana kuyaamina abuzuba bwa “Kukankaminwa muli Bwasanu” mumwaka wa 31 AD. Kufumbwa buyo kusoleka kubambulula mundando wamazuba munzila yamyezi eeyi inga cayandika akuzuminizya kutobela mwezi uutalikide kaindi loko kumunika kuti ngomwezi mutaanzi kulibonya kumweka. Zyoonse zyeelede kubalwa kutalikila ku Mwezi Mupya ooyo uusimpidwe mu Mukubwe Kaangala 14, nkaambo nkuuzwa abuzuba oobo nokunga kwabalwa kusikila abuzuba bwakkumi abwane bwamwezi munzila iiluleme (Buzuba bwa Pasika/ Bakukankaminwa). Kufumbwa kucinca buzuba oobo inga calengelezya kuti buzuba bwakkumi abwane bwamwezi butasikili muli “Bwasanu”. Kubala kupiluka musyule kuzwa waawo (Mukubwe Kaangala 14), tokonzyi kubala kwiinda amazuba aali kkumi awotatwe nkaambo myezi iitobezya mwezi uubonwa ameso kunyina penilaa mazuba aayinda amakumi otatwe. Kubala kuzwa waawo kuya kumbele, webo weelede kubala mazuba makumi obile afuka nkaambo myezi iitobezya mwezi uulibonya ameso kunyina pe nilaa mazuba aalezya kusika amakumi obile afuka.\nEeci caamba kuti kutegwa kube kukankaminwa muli Bwasanu, Mukubwe Kaangala 27 31 A.D., muntu weelede kuleka buyo kuzumina cintu citeeleli alimwi citapanduluki comwe, pele kuli zyintu zyosanwe zyamuzyobo ooyo! Mbubuti muntu uukkwene maanu, uuvwumbwide meso aakwe, mbwanga wakumbatila kweezyeezya kwamusyobo ooyu? Kusyomeka camasimpe ncintu ciyanda kuti tutobele bumboni kufumbwa nkobutusolweda, nokuba kuti tabweendelani amizeezo yabuntu bwesu, nanka ziyanza azintu nzyotubikkide kumoyo kapati.\nKasimpe kakuti kunyina pe nikwakali kunga kwaba “Kukankaminwa muli Bwasanu” mu 31 A.D, ncintu cakavwuntauzyigwa abasicikolo banjaanji, kusanganya aba Isaac Newton (aabo balo akataa bamwi bakali kulanganyigwa kuti “nguwisi walwiiyo lwamazubaano lwazibulo”).\n“Walo [Newton] wakazandula myaka ya A.D 31, 32 , a 35 nkaambo oomo buzuba bwa Nisani 14 tiibwakali kukonzya kuba muli Bwasanu pe; eeco cakalomya kwaambwa abasyaabupampu bamazubaano.” ("Newton's Date for the Crucifixion," Pratt, J. P., Quarterly Journal of the Royal Astronomical Society, Vol.32, NO. 3/SEP, P.301, 1991)\nMangwalo alasalazya kwiinda “mucishinshimi ca Daniele camvwiki zyili makumi ciloba” kuti Mufutuli wakakankaminwa mu 31 A.D. Mangwalo alasalazya akuti kukankaminwa kwaatola busena mubuzuba bwacisambomwe bwamvwiki, alimwi mubuzuba bwakkumi abwane bwamwezi mutaanzi. Eelyo woonse makani aaya naabikkwa antoomwe, ncintu cilibonya antangalala kuti bana Isilayeli bakali kubelesya kkalenda liimpene alyeelyo libelesyegwa anyika mazubaano Tiibakali kubelesya kkalenda lina Juliyasi, eelyo lyakasolweda leelyo lyamazubaano lina Gregory lilaa mvwiki zyitobelana kakwiina kulekezya nokuba kuyozya.\nKuyaamina a “Kukankaminwa muli Bwasanu” mu 31 A.D takuli kusyomeka kutobela bumboni kusikila aawo mpobutuyubunwida masimpe eeni. Pele, mubwini nkuyandisya kutobela ziyanza ancinko yakukaka cikkelo cabumboni.\nBana Kristu batonkomene banjaanji, basyomena kuti Mujibelo nje Nsabata yamu Bbaibbele kuleka kaambo kali koonse pele buyo nkaambo kakuti mbobuzuba butobelwa “abamajuuda” bamazubaano. Nokuba kuti bama Juuda bamazubaano bakomba Mujibelo, aaya teesyi ngamasimpe lyoonse. Basicikolo baJuuda balisalazyide mpobayimvwi kuti nzila ntaanzi yakubala ciindi iliindene ayeeyo yakkalenda lyamazubaano alimwi akuti mumusela wakupenzyegwa kapati abulelo bwa Loma mumusela wane A.D, bama Juuda bakalekezya kutobela kkalenda litaanzi litobezya mwezi-azuba antoomwe.\n“Mubulelo bwa Constantius (337-362) kupenzyegwa kwaba Juuda wakasikila ambaakani yakupenzyesya cakuti . . . kubamba kkalenda kwaakasyigwa kuti muntu katayandi kujayigwa nokuba kusubulwa kapati.” (“Calendar, “The Jewish Encyclopedia)\n“Mwezi mupya ucili, alimwi Nsabata kumatalikilo, yakayeeme abweende bwa mwezi uubonwa ameso.” (Universal Jewish Encyclopedia, p. 410)\nAabo bayiisya kuti Mujibelo nje Nsabata bayaamika lusyomo oolu atalaa manjezyeezya aziyanza zyabantu. Kunyina uukonzya kutabilila Nsabata iina Gregory ya Mujibelo kuzwa mu Mangwalo alikke luzutu.Boonse aabo balamatide Mujibelo bayeeme aziyanza zyabaabo, mbuli cisi ca buJuuda mujwi lyomwe, mbocaasulaika Mesiya akutobela kkalenda lyaabumbililwa abaabo baagagaila Nguwe.\nKuleka kweezyeezya kwamazuba aano, kunyina pe mu Mangwalo aawo mpocaamba kuti Nsabata yeelede kubambwa “mumazuba aali ciloba aali woonse” pe. Pele, kulembedwe kuti Nsabata yabuzuba bwaciloba yeelede kutobela kakwiindide mazuba aakubeleka aali cisambomwe.\nKoibaluka buzuba bwa Nsabata, kuti ubusalazye. Mazuba aali cisambomwe weelede kubeleka, akumanizya milimo yako yoonse: Pele mubuzuba bwaciloba mbuzuba bwa Nsabata yokwa Yahuwah Leza wako. (Kolanga Kulonga 20:8-10.)\nKolanga amutumpango ootu: Ex. 16:26, 23:12, 31:15, 34:21, 35:2; Lev. 23:3; Deut. 5:13-14\nNdilyeelyo buyo nokweezyeezyegwa mvwiki iizinguluka kakwiina kuyozya eelyo muntu nakosozya makani kuti Nsabata yeelede kusika kufumbwa mumazuba aali woonse aali ciloba. Eelyo Mangwalo naatambulwa mbwaalembedwe akwaamba bwini alimwi tumpango toonse tujatikizya kkalenda amapobwe (kusanganya a Nsabata) notubalwa kabotu-kabotu, ncintu cisalala kuti kkalenda lya Bbaibbele litobezya mwezi-azuba alimwi kunyina pe nolyeendelana akkalenda lina Gregory alyeelyo lyakasolweda ndilyo [lina Juliyasi].\nMumangwalo, mwezi omwe-omwe utalikilaa kusekelela buzuba bwiindene bwakukomba: Buzuba bwa Mwezi Mupya.10 Mazuba aali cisambomwe aatobelwa abwaciloba bwa Nsabata bwalusele mumwezi ooyo kuzwa kubutaanzi. Mvwiki zyotatwe zyilatobela, akumanina muli bwamakumi obile abwafuka. Mpoonya mulongo wamvwiki ulainduluka kutalika alimwi mu Buzuba bwa Mwezi Mupya butobela. (Kunyina mwezi ulaa mazuba aayinda amakumi otatwe.)\nKufumbwa ciindi buzuba bwa Nsabata yabuzuba bwaciloba nobupegwa mu Mangwalo, lyoonse busikila muli bwalusele,\nbwakkumi wabwasanu, bwamakumi obile abwabili, abwakumi obile afuka bwamwezi ooyo.\nKumatalikilo, woonse makkalenda aansiku, akali kutobezya mwezi azuba kalaa mvwiki zyiindene bulamfu zyiinduluka kutalika mumwezi mupya watalika kumweka. Basyaabupampu baciindi bapede kkalenda litaanzi kubaa mvwiki zyizingulukana kuzwa kubulelo bwa Bbabbuloni mu 600 B.C. Kuzwa aciindi eeco kunyina pe kkalenda lyakali kubelesya mvwiki zyizingukana kakwiina kuyozya. Mulongo wamvwiki wakali kutalika lyoonse kumatalikilo aamwezi akumatalikilo aamwaka kutobela mazuba osanwe aakasekkeledwe kuzyola mwaka wakainda pele taakali cibeela camulongo wamazuba aali mumvwiki.11\n"Twakukulwaizya webo, omuyandwa ookwa Yahuwah, kuti utayaamini buyo mujwi lyesu. Twakukomba kuti ulivwuntauzyile webo zyintu zyoonse lwako omwini. Kuli zyintu zyinjaanji zyikazya makani aa Nsabata iitobezya mwezi azuba, eezyo zyilangikaanga zyilaa maanu, pele zyilaalilwa kupa bumboni kuti zyanjizyigwa mumusunko."\nMasimpe kuti kkalenda lina Gregory lyamazubaano lilaa Nsabata ya Mujibelo talikonzyi kujanwa mu Mangwalo nokuba mumakkalenda aamisela yakainda.12 Kuyiisya zitaluleme kwakuti mvwiki ilazinguluka kakwiina kuyozya kuyeeme cigaminina akweezyeezya buyo. Casika ciindi lino cakuti basyomeka bokwa Yahuwah bayaamuke lweeno oolu akubamba Mangwalo alikke luzutu kuti abe mulawo walusyomo abweende bwabo.\nTwakukulwaizya webo, omuyandwa ookwa Yahuwah, kuti utayaamini buyo mujwi lyesu. Twakukomba kuti ulivwuntauzyile webo zyintu zyoonse lwako omwini. Kuli zyintu zyinjaanji zyikazya makani aa Nsabata iitobezya mwezi azuba, eezyo zyilangikaanga zyilaa maanu, pele zyilaalilwa kupa bumboni kuti zyanjizyigwa mumusunko.\nTwakukulwaizya kuti webo kodibaula kuya mukati kakaambo aaka amoyo uusyomeka.\nKotyanka aawa kuti ubone mulongo wazilembedwe azipekupeku zya Nsabata iitobezya Mwezi.\nKotyanka aawa kuti ubone mulongo wazilembedwe azipekupeku zya Kkalenda lya Bbaibbele.\nInternational Date Line Change:\nThe Sabbath Unchanged?\n1 Cuusisya ncakuti eeci cishinshimi ceebeka, bantu banji balacilubizya kucisandulula kutegwa basikile waawo aali muzeezo ulaa mpuwo kapati mazubaano uutali wa Bbaibbele, muzeezo wakuti mumazuba masyoonto aacizya kuyooba, “simukukazya kristu” ooyo uyoobaa nguzu akulela kwamyaka iili ciloba akubamba cizuminano caluumuno acisi ca Isilayeli nation of Israel. Kutegwa ubone zinjaanji zijatikizya makani aaya, kolanga Seven Year Tribulation (Q&A) a Kutolwa Kujula Mukalaba Kwaliso Kakwiina Kufwa: Cilwanyo ca Saatani Camaseseke.”\n2 Cishinshimi ca “Mvwiki zyili makumi ciloba” ngomusemo wacishinshimi cipati ca “Mazuba aali Zyuulu Zyobile Amyaanda Yotatwe. Kolanga: Daniel 8: The 2300 Days Prophecy Made Simple\n3 Kunjila kwa Atazezekisi I mumulimo wabuleli mu 465-464 B.C; mwaka mutaanzi wabuleli bwakwe wakataalukila kuzwa kucilimo camwaka 464 B.C kusikila ku cilimo camwaka 463 B.C. Tulizyi kuti “kwaambilizyigwa” kwamulazyo ookwa Atazezekisi kwakali mumwaka wa 457 B.C, nkaambo Ezula utwaambila kuti wakayaamuka munzi bwa Bbabbuloni muciindi camalubaluba, mumwaka mutaanzi bwa Bbaibbele, akusika ku Jelusalema mumwaka wasanu wa Bbaibbele ooyo wakali mwaka waciloba wakulela kwa Atazezekisi. “Alimwi walo [Ezula] wakeza ku Jelusalema mumwezi wasanu, ooyo wakali mwaka waciloba wabulelo bwamwami. Nkaambo mubuzuba butaanzi bwamwezi wakatalika musinzo kuzwa ku Bbabbuloni, alimwi mubuzuba butaanzi bwa mwezi wasanu wakeza ku Jelusalema, kweendelanya ajanza libotu lyokwa Yahuwah mbulyakali kumweendelezya walo.” (Ezula 7:8-9)\n5 Kubelesya the Biblical lunar-solar calendar established at Creation aawa kunyina kaambo pe. Bafalisi aabo bakali kulemba bbuku lyamilawo bakeelede kwaanza milazyo yakubambulula bweende bwazyintu mbuli zyeezyo pele eeyo milazyo kwiina awomwe uutabililwa mu Bbaibbele. http://www.truthontheweb.org/postpone.htm (Bikkila maanu aawa: Nkamu ya WLC kunyina pe niizuminizya ziiyo zijanwa aawa. Eeci cipedwe buyo nkaambo kakuti citondezya nzila eeyo mbobaali kugwisyila mazuba, aabo bakasaulaika Mesiya aKkalenda lya Kujulu.)\n6 Munzi wa Loma muciindi ca Kristu, tiiwakali kutobela mvwiki yazilengwa leza zyili ciloba eezyo zyitobelwa mazubaano munyika. Pele wakali kutobela mvwiki yamazuba aali lusele yakkalenda lina Juliyasi:\nMvwiki Yamazuba aali Lusele? Musela wa Kkalenda lina Juliyasi\n7 http://www.moonsighting.com/faq_ms.html Mbunga ya WLC kunyina pe niitabilila ziiyo zijanwa aawa nokuba muzibaka zimwi ziswaangene aceeci, nkaambo eeci cibaka cisangene aaziiyo zya Islam. Kunyina nokuba boobo uunga wakazya kuti, aabo bacita ziiyo zya Islam, nokuba kuti balicengedwe, pele bali masimpe alimwi balitonkomene mukuvwuntauzya makani aamwezi anuulibonya ciindi citaanzi kuzwa waimpana azuba, nkaambo kwiinda munzila eeyo mbombubo mbobatalika myezi yabo.\n8 Kwiinda munzila yakubala yambunga WLC, Pasika niwakasika mubuzuba bwa Miyoba 25 mu 31 A.D.\n9 Ziindi zilembedwe aawa zyakupasuka akubbila kwamwezi amweelwe wakumunika kwawo, zyakalomya kujanwa kubelesya zibelesyo eezyi Starry Night Pro, Quick Phase Pro. Ayebo ulakonzya kubuula cibelesyo ca Stellarium kakwiina muulo aawa: http://www.stellarium.org/\n10 Cintu cipati cijatikizya Mwezi Mupya cilakonzya kubonwa muzyituuzyo zyakuumpilila eezyo zyakalailidwe kupedwa mu Myezi Mipya mbuzyakali zyinji kwiinda zyamu Nsabata yabuzuba bwaciloba bwa mvwiki. (Numbers 28:11-15)\n11 Eviatar Zerubavel, The Seven Day Circle, pp. 7-8.\n12 • Sicikolo muna Katolika Wakonkezya kuti Mujibelo niiba Nsondo Tiili Nsabata yamu Bbaibbele


Nobakubusi—“Amuzumanane Kubelekela Lufwutuko Lwanu” | Yakwiiya\n“Mbubonya mbomwali kuswiilila lyoonse, . . . amuzumanane kubelekela lufwutuko lwanu cakuyoowa akukankama.”—FLP. 2:12.\nNokuba kuti kubbapatizyigwa nintaamu iiyandika kapati, ino nkaambo nzi tayeelede kuyoowegwa naa kweelebwa?\nIno mbuti mbomukonzya kubelekela lufwutuko lwanu?\nIno nkaambo nzi ncomukuyandisya kulyaaba kwanu kuli Jehova?\n1. Ino nkaambo nzi kubbapatizyigwa ncoili ntaamu iyandika kapati? (Amubone cifwanikiso icili kumatalikilo aacibalo.)\nBANTU banji ibaiya Bbaibbele balabbapatizyigwa mwaka amwaka. Bunji bwabo mbakubusi alimwi abana ibacili baniini. Kweelede kuti bakakomenena mukasimpe. Sena muli umwi wambabo? Kuti naa mboobo, mulalumbwa kapati. Kubbapatizyigwa ncintu ciyandika ku Banakristo, alimwi nintaamu iyandika kapati kutegwa mukafwutuke.—Mt. 28:19, 20; 1Pet. 3:21.\n2. Ino nkaambo nzi ntaamu yakulyaaba ncoiteelede kuyoowegwa naa kweelebwa?\n2 Nokuba kuti kubbapatizyigwa kulakonzya kuleta zilongezyo zinji, alimwi kulabikkilizya amukuli. Munzila nzi? Mubuzuba mbomwakabbapatizyigwa, mwakaingula kuti inzya kumubuzyo wakuti, “Kwiinda mucipaizyo ca Jesu Kristo, sena mweempwa zibi zyanu akulyaaba kuli Jehova kuti mucite kuyanda kwakwe?” Kubbapatizyigwa kwanu kutondezya kulyaaba kwanu. Ncikonke ncomwakasyomezya kuzwa ansi amoyo kuli Jehova kuti munoomuyanda alimwi munoobikka kuyanda kwakwe mubusena bwakusaanguna kwiinda zintu zyoonse. Ooku nkulyaaba kupati. Sena mweelede kuusa akaambo kakulyaaba ooku? Peepe, tamweelede naaceya. Kulibikka mumaanza aa Jehova kunyina nocilubide pe. Amulange-lange nzila iimbi! Muntu uulitantamuna kuli Jehova uli ansi abweendelezi bwa Saatani. Diabolosi tayandi kuti mukafwutuke. Mubwini, ulakonzya kukkomana kuti mwasweekelwa buumi butamani kutegwa mube kulubazu lwakwe mukukaka bweendelezi bwa Jehova.\n3. Ino nzilongezyo nzi ziboola akaambo kakulyaaba kwanu kuli Jehova?\n3 Mukwiindana akugwasyilizya Saatani, amulange-lange zilongezyo nzyomujisi mbuli Munakristo ulyaabide alimwi ubbapatizyidwe. Mbwaanga lino mwakaaba buumi bwanu kuli Jehova, mulakonzya kwaamba cakusinizya kwiinda kaindi kuti: “Jehova uli kulubazu lwangu; tandikooyoowa pe. Ino muntu inga wandityani?” (Int. 118:6) Tamukonzyi kuba acoolwe cipati mubuumi kwiinda kuba kulubazu lwa Leza alimwi akukkomaninwa anguwe.\nMUKULI WANU KUMUGAMA\n4, 5. (a) Ino muunzila nzi kulyaaba mbouli mukuli wanu kumugama? (b) Ino mbuyumuyumu nzi ibutali bweenzu kubakubusi?\n4 Mbomuli Munakristo uubbapatizyidwe, cilongwe canu a Jehova tacili mbuli lubono lwamukwasyi ndomukonzya kukona buyo. Mukwiimpana, lino mukuli wanu kutegwa mukafwutuke, nokuba kuti mucikkala abazyali banu. Ino nkaambo nzi ncociyandika kukayeeya kaambo aaka? Akaambo kakuti talili lyoonse nomukonzya kuzyibila limwi buyumuyumu mbomuyoojana kumbele. Mucikozyanyo, ikuti mwakabbapatizyigwa kamucili baniini kapati, kulangilwa kuti mbomulimvwa alimwi azintu zimukatazya ziyoocinca mwaakukubuka. Musimbi umwi mukubusi wakaamba boobu: “Kanji-kanji mwana muniini takonzyi kulimvwa bubi kuti ngu Kamboni wa Jehova akaambo buyo kakuti tanaalya kkekke kucikolo yakusekelela kuzyalwa. Pele mumyaka buyo misyoonto ciindi muzeezo wakuyanda koonana noukomena, weelede kusinizya ncobeni kuti kumvwida milawo ya Jehova nkokusala kwiinda kubota lyoonse.”\n5 Nokuba boobo, kusikilwa buyumuyumu mbobatazyibide tacili ceenzu kubakubusi. Nobaba baabo ibakabbapatizyigwa kabali bapati balajana masunko ngobatali kulangila aasunka lusyomo lwabo. Masunko aali boobo alakonzya kujatikizya cikwati, kuciswa, naa mulimo. Mubwini, muntu uuli woonse tacikwe makani naa ujisi myaka yongaye, uyoosikilwa bukkale buyanda kuti asyomeke kuli Jehova.—Jak. 1:12-14.\n6. (a) Ino muunzila nzi kulyaaba kwanu kuli Jehova mocili cisyomezyo ncomweelede kuzuzikizya ziyume zitete? (b) Ino ncinzi ncomukonzya kwiiya kulugwalo lwa Bafilipi 4:11-13?\n6 Ikutegwa mugwasyigwe kuzumanana kusyomeka mubukkale buli boonse, tamweelede kuluba kuti cisyomezyo canu kuli Jehova mweelede kucizuzikizya ziyume zitete. Eeci caamba kuti mwakamwaambila Mweendelezi wabubumbo boonse kuti muyoozumanana kumubelekela nokuba kuti balongwe banu naa bazyali banu bacileka kucita oobo. (Int. 27:10) Mubukkale boonse, mulakonzya kulomba nguzu kuli Jehova kutegwa amugwasye kupona kweelana akulyaaba kwanu.—Amubale Bafilipi 4:11-13.\n7. Ino caamba nzi kubelekela lufwutuko lwanu “cakuyoowa akukankama”?\n7 Jehova uyanda kuti mube balongwe bakwe. Pele kutegwa muzumanane kuba mucilongwe eeco alimwi akubelekela lufwutuko lwanu kuyandika kubeleka canguzu. Mubwini, lugwalo lwa Bafilipi 2:12 lwaamba kuti: “Amuzumanane kubelekela lufwutuko lwanu cakuyoowa akukankama.” Majwi aayo atondezya kuti mweelede kulanga-langa mbomuyoozumanana acilongwe canu a Jehova akuzumanana kusyomeka kulinguwe tacikwe makani abuyumuyumu mbomuyoojana. Tamukonzyi kuciindizya kulisyoma. Nobaba babelesi ba Leza bakaindi bamwi bakaleya. Aboobo, ino nintaamu nzi nzyomukonzya kubweza kutegwa mubelekele lufwutuko lwanu?\nCIIYO CA BBAIBBELE CILAYANDIKA KAPATI\n8. Ino ciiyo canu nobeni cibikkilizya nzi, alimwi ino nkaambo nzi ncociyandika kapati?\n8 Cilongwe a Jehova cijatikizya mbazu zyobilo—kumuswiilila alimwi akubandika anguwe. Ciiyo cesu ca Bbaibbele nenzila iiyandika kapati njotukonzya kumuswiilila Jehova. Eeci cilabikkilizya akujana luzyibo kwiinda mukubala akuzinzibala kuyeeya Jwi lya Leza alimwi amabbuku aamba zyamu Bbaibbele. Ciindi nomucita boobo, amuyeeye kuti kwiiya Bbaibbele tacili cintu cicitwa mbuli kuti muli kucikolo. Taceelede kuba mbuli kuti muyanda buyo kupeta twaambo kutegwa mukacite kabotu mumusunko wakucikolo. Kwiiya ikugwasya kapati kuli mbuli kuba mulweendo lulamfwu momuyanda kuzyiba zintu zipya kujatikizya bube bwa Jehova. Kucita boobo kuyoomugwasya kuswena kuli Leza, alimwi awalo uyooswena kulindinywe.—Jak. 4:8.\nIno kubandika kwanu a Jehova kuli buti? (Amubone muncali 8-11)\n9. Ino nzibelesyo nzi izyamugwasya muciiyo canu nobeni?\n9 Mbunga ya Jehova yapa zibelesyo izili mbozibede kumugwasya kutegwa mube apulogilamu yakwiiya iigwasya. Mucikozyanyo, cibeela cakuti “Cibeela Cijatikizya Kwiiya Bbaibbele” icijanika acibeela ca “Bakubusi” a jw.org cilakonzya kumugwasya kwiiya ziiyo zigwasya muzintu izyakacitika zilembedwe mu Bbaibbele. Alimwi a jw.org, zibalo zigwasya kwiiya zyakuti, “Ino Ncinzi Cini Ncoliyiisya Bbaibbele?” zilakonzya kumugwasya kusinizya kujatikizya nzyomusyoma. Zibalo zigwasya kwiiya eezyo zilakonzya kumugwasya kwiiya mbomukonzya kupandulula nzyomusyoma kuli bamwi. Nzila zimwi zyakwiiya zilakonzya kujanwa mucibalo cakuti “Bakubusi Balabuzya . . . Ino mbuti mbondikonzya kukukkomanina kubala Bbaibbele?” mumagazini ya Sinsimuka! yamu July 2009. Kwiiya akuzinzibala kuyeeya kulijisi mulimo mupati mukubelekela lufwutuko lwanu.—Amubale Intembauzyo 119:105.\nMUPAILO ULAYANDIKA KAPATI\n10. Ino nkaambo nzi mupailo ncouyandika kapati ku Munakristo uubbapatizyidwe?\n10 Nokuba kuti ciiyo canu nobeni ninzila imwi motuswiilila kuli Jehova, mupailo ninzila njotwaambaula kulinguwe. Munakristo tayelede kubona mupailo kuba cilengwa citajisi mulimo, naa kuba ‘coolwe munzila yamasalamuzi’ kutegwa ayungizye coolwe cakuzwidilila mucintu ncayanda kucita. Muciindi caboobo, mupailo nkubandika ncobeni a Mulengi wesu. Jehova uyanda kumvwa kulindinywe. (Amubale Bafilipi 4:6.) Ciindi nomulimvwa kulibilika kuli koonse, lulayo lwamu Bbaibbele lwabusongo lukulwaizya ‘kuwaala mukuli wanu uuminya mumaanza aa Jehova.’ (Int. 55:22) Sena mubwini mulacisyoma eeco? Kuli bakwesu abacizyi banji ibakonzya kusinizya kulindinywe kuti cakabagwasya. Cilakonzya kumugwasya andinywe!\n11. Ino nkaambo nzi ncomweelede kumulumba Jehova lyoonse?\n11 Mupailo umupa coolwe cakucita zinji ikutali buyo kulomba Jehova kuti amugwasye. Ibbaibbele lyaamba kuti: “Amutondezye kuti mulalumba.” (Kol. 3:15) Zimwi ziindi tulakonzya kutalika kwaabikkila kapati maano mapenzi eesu cakuti inga twatalika kuubya-ubya zilongezyo zinji nzyotujisi. Ino mbuti kuti buzuba bumwi abumwi mwayeeya kujatikizya zintu noziba zyotatwe buyo nzyomunga mwatondezya kuti mulalumba? Mpoonya amumulumbe Jehova mumupailo kujatikizya zilongezyo eezyo. Mukubusi wazina lya Abigail iwakabbapatizyigwa kajisi myaka iili 12 wakaamba boobu: “Ndilimvwa kuti tweelede kumulumba kapati Jehova kwiinda muntu uli woonse mububumbo. Tweelede kumulumba ciindi cili coonse akaambo kazipego nzyatupa. Aciindi cimwi ndakamvwa kuyeezya kubotu kapati kwakuti: Ikuti naa juunza twabuka katujisi buyo zintu nzyotwamulumba Jehova buzuba bwasunu, ino tunoojisi zintu zinji buti?” *\nMBOZIGWASYA ZINTU ZIKONZYA KUMUCITIKILA MUBUUMI BWANU\n12, 13. Ino nkaambo nzi ncociyandika kuyeeya mbomwabulabila bubotu bwa Jehova nywebo lwanu kumugama?\n12 Mwami Davida wansiku, iwakavwunwa kumasunko manji aakatazya kapati, wakaamba majwi aaya mulwiimbo: “Amulabile mubone kuti Jehova mubotu; ulikkomene muntu uuyubila mulinguwe.” (Int. 34:8) Kaambo aaka katondezya mbozigwasya zintu zikonzya kumucitikila mubuumi. Ciindi nomubala Bbaibbele alimwi amabbuku eesu alimwi aciindi nomujanika kumiswaangano ya Bunakristo, mulamvwa zyakuluula zikulwaizya Leza mbwaakagwasya bamwi kuzumanana kusyomeka. Pele nomuyaabukomena kumuuya, mweelede kubona janza lya Jehova mubuumi bwanu. Ino mbuti nywebo kumugama mbomwakabulabila kale bubotu bwa Jehova?\n13 Kuli nzila yomwe Banakristo boonse mbobakabulabila kale bubotu bwa Jehova. Nkwiinda mukutambwa kuti baswene kuli Leza a Mwanaakwe. Jesu wakaamba kuti: “Kunyina muntu uukonzya kuboola kulindime ccita kuti wakwelwa a Taata wakandituma.” (Joh. 6:44) Sena mulimvwa kuti majwi aayo alamujatikizya andinywe? Mukubusi ulakonzya kuyeeya kuti, ‘Jehova wakakwela bazyali bangu, mpoonya mebo ndakaile kubatobela.’ Pele ciindi nomwakalyaaba kuli Jehova akubbapatizyigwa, mwakatondezya kuti mwanjila mucilongwe cilibedelede anguwe. Lino mulizyibidwe ncobeni anguwe. Bbaibbele litucenjezya kuti: “Ikuti umwi kamuyanda Leza, ooyu ulizyibidwe anguwe.” (1Kor. 8:3) Amusole lyoonse kulubikkila maano lubazu ndomujisi mumbunga ya Jehova alimwi akulumba.\n14, 15. Ino mbuti bukambausi mbobukonzya kumugwasya kuyumya lusyomo lwanu?\n14 Nzila imbi mbomukonzya kubulabila bubotu bwa Jehova nkwiinda mukugwasyilizyigwa anguwe ciindi nomutola lubazu mukwaambila bamwi nzyomusyoma. Mulakonzya kucita oobo nomuli mubukambausi alimwi akucikolo. Bamwi cilabayumina kukambaukila beenzinyina kucikolo. Ambweni mulakonzya kumvwisya kaambo ncocili boobo. Tamuzyi mbobakonzya kwiingula. Cilakonzya kuba cintu ciyumu ikapati ciindi nomwaambaula kubantu banji kwiinda ciindi nomubandika asicikolonyoko omwe kumugama. Ino ncinzi cikonzya kumugwasya?\n15 Cakusaanguna, amuyeeye kujatikizya kaambo kamupa kusinizya kujatikizya zintu nzyomusyoma. Sena zibalo zigwasya kwiiya zijanika a jw.org nkozili mumwaambo wanu? Kuti kamutali masimpe, amujane ciindi cakuzilangaula. Zyakabambwa munzila yakuti kazimugwasya kuyeeya nzyomusyoma, kaambo ncomuzisyoma, alimwi ambomukonzya kubapandulwida bamwi nzyomusyoma. Ciindi lusyomo lwanu noluli luyumu alimwi anomulibambilide kabotu, muyookulwaizyigwa kupa bumboni kujatikizya zina lya Jehova.—Jer. 20:8, 9.\n16. Ino ncinzi cikonzya kumugwasya kwaamba nzyomusyoma cakutawayawaya?\n16 Nokuba boobo, noliba leelyo nomwalibambila, mulakonzya kuwayawaya kwaamba nzyomusyoma cabusicamba. Mucizyi uujisi myaka iili 18, iwakabbapatizyigwa amyaka iili 13 wakaamba kuti, “Ndilizyizyi nzyondisyoma, pele zimwi ziindi inga ndijisi penzi kujatikizya mbondikonzya kwaamba zili mumizeezo yangu.” Ino mbuti mbwacikonzya kulwana penzi eeli? Waamba kuti, “Inga ndilasola kubandika cakulikwaya. Basicikoloma balalikwaya kwaamba kujatikizya zintu nzyobacita. Ndeelede kwaanguluka andime kwaamba nzyondicita. Aboobo ndilaamba cintu cimwi mbuli kuti nkaano, mucikozyanyo mbuli kwaamba kuti, ‘Buzuba bumwi ndakali kuyiisya Bbaibbele, mpoonya . . . ’ Kumane ndilazumanana kwaamba kaambo kapati mukaano kangu. Nokuba kuti kaambo kakumatalikilo inga takaswaangene a Bbaibbele, kanji-kanji bamwi inga bayanda kumvwa ncondicita ciindi nondiyiisya Bbaibbele. Zimwi ziindi balabuzya mibuzyo kujatikizya makani aayo. Ciindi nondizumanana kubelesya nzila eeyi, cilauba-uba. Mpoonya ndilimvwa kabotu kapati lyoonse!”\n17. Ino mbomulubona lusyomo lwanu inga camugwasya buti kutegwa mwaambile bamwi?\n17 Ciindi nomutondezya bulemu kuli bamwi alimwi anomutondezya kuti mulabayanda, kulalangilwa kuti balakonzya kwiingula kabotu. Olivia uujisi myaka yakuzyalwa iili 17 iwakabbapatizyigwa kacili muniini wakaamba kuti: “Lyoonse ndali kuyoowa kubikkilizya Bbaibbele mumubandi nkaambo bantu inga babona mbuli kuti ndilaciindizya.” Mpoonya wakatalika kuzibona bumbi zintu. Muciindi cakubikkila kapati maano kukuyoowa kwakwe, Olivia wakayeeya kuti: “Bakubusi banji tabazyi cintu cili coonse kujatikizya Bakamboni ba Jehova. Ndendiswe Bakamboni balikke mbobazyi. Aboobo mbotucita zintu cilakonzya kupa kuti baingule kabotu naa pe. Ino mbuti kuti katujisi nsoni naa kuyoowa naa kacitukatazya buya kwaamba kujatikizya lusyomo lwesu, naa ino mbuti kuti katukankama ciindi notwaambaula? Inga capa kuti babone mbuli kuti tatukkomene kuba Bakamboni. Ambweni buya balakonzya kutatwiingula kabotu akaambo kakuti tatuzisyomi nzyotwaamba. Aboobo, kuti katwaambaula cakukkazika moyo alimwi cakusinizya kujatikizya nzyotusyoma, mubandi kauli buyo kabotu, kulalangilwa kuti bayootulemeka.”\nAMUZUMANANE KUBELEKELA LUFWUTUKO LWANU\n18. Ino ncinzi cijatikizyidwe mukubelekela lufwutuko lwanu?\n18 Mbubwenya mbotwabona, kubelekela lufwutuko lwanu mukuli mupati. Zintu zimwi izijatikizyidwe nkubala Jwi lya Leza alimwi akuzinzibala kuyeeya kujatikizya nzyomubala, kupaila kuli Jehova, alimwi akuyeeya nzila Jehova mbwaamulongezya nywebo kumugama. Kusungwaala mumbazu eezyi kuyooyumya lusyomo lwanu kucoolwe ncomujisi cakuba mucilongwe a Jehova. Kucita boobo alimwi kuyoomukulwaizya kwaamba nzyomusyoma cabusicamba.—Amubale Intembauzyo 73:28.\n19. Ino nkaambo nzi kusoleka kwanu nkomucita kutegwa mukafwutuke ncokugwasya?\n19 Jesu wakaamba kuti: “Ikuti umwi kayanda kunditobela, aliimye akunyamuna cisamu cakwe cakupenzyezya akuzumanana kunditobela.” (Mt. 16:24) Masimpe, kuba sikwiiya—kubikkilizya kulyaaba alimwi akubbapatizyigwa—mukuli wanu mupati mbomuli Banakristo. Pele, usololela kuzilongezyo zinji lino alimwi akubuumi butamani munyika mpya ya Leza. Aboobo, mulijisi twaambo tunji tweelede kumupa kuzumanana kubelekela lufwutuko lwanu!\n^ munc. 11 Kutegwa mubone nzila zinji zigwasya, amubone cibeela cakuti “Young People Ask—Why Should I Pray?” alimwi apepa lyakulembela lyancico iili a jw.org.


Ino Jehova Mumuzyi Kabotu Buti? — LAIBBULALI YAA INTANETI ya Watchower\nw19 December map. 16-21\nIno Jehova Mumuzyi Kabotu Buti?\nNgazi Yamulindizi Yaambilizya Bwami bwa Jehova (Yakwiiya)—2019\nMUSA WAKAMUBONA “OOYO UUTALIBONYI”\nMWAALUMI WEENDELANA AMOYO WA JEHOVA\nKUYANDISYA KUMUZYIBA KABOTU JEHOVA\nAtwiiye Kuzyiba Nzila Zya Jehova\nCIBALO CAKWIIYA 51\n“Aabo ibalizyi zina lyako banookusyoma; tokabalekelezyi pe aabo bakuyandaula, O Jehova.”—INT. 9:10.\nLWIIMBO 56 Kosala Kasimpe\n1-2. Kweelana acakacitikila mukwesu Angelito, ncinzi umwi aumwi wesu ncayelede kucita?\nSENA bazyali banu mbaakamboni ba Jehova? Ikuti naa mboobo, amuzyibe kuti tamukonzyi kuba balongwe ba Jehova akaambo buyo kakuti bazyali banu mbalongwe bakwe. Kufwumbwa naa bazyali besu mbalongwe ba Leza naa pe, umwi aumwi wandiswe weelede kulipangila cilongwe a Jehova.\n2 Amubone cikozyanyo camukwesu wazina lya Angelito. Wakakomenena mumukwasyi wa Bakamboni. Nokuba boobo, naakacili mwana, tanaakali kulimvwa kuba acilongwe ciyumu a Leza. Wakaamba kuti, “Ndakali kumubelekela Jehova akaambo buyo kakuti ndakali kuyanda kucita ncobakali kucita banamukwasyi boonse.” Pele mukwesu ooyu wakayeeya kujana ciindi cinji cakubala Jwi lya Leza akuzinzibala kuyeeya nzyaakali kubala, alimwi wakatalika kupaila kuli Jehova ziindi zinji. Ino ncinzi ncaakaiya? Wakaamba kuti, “Ndakaiya kuti ilikke nzila iikonzya kundigwasya kuba acilongwe ciyumu a Taata, Jehova, nkumuzyiba kabotu.” Icakacitikila mukwesu Angelito cipa kubuzya mibuzyo iiyandika kapati yakuti: Ndwiindano nzi luliko akati kakumuzyiba Jehova alimwi akumuzyiba kabotu? Alimwi ino ncinzi ncotweelede kucita kutegwa tumuzyibe kabotu Jehova?\n3. Ndwiindano nzi luliko akati kakumuzyiba Jehova alimwi akumuzyiba kabotu?\n3 Tulakonzya kuyeeya kuti tulimuzyi Jehova akaambo kakuti tulilizyi zina lyakwe naa akaambo kakuti tulizyi kujatikizya zintu zimwi nzyaakaamba alimwi akucita. Pele kumuzyiba kabotu Jehova kubikkilizya zintu zinji. Tweelede kujana ciindi cinji cakwiiya kujatikizya nguwe alimwi abube bwakwe bubotu kapati. Lilikke buyo kuti twacita oobo, ndendilyo notukonzya kutalika kumvwisya icimupa kwaamba alimwi akucita zintu. Eeci ciyootugwasya kuzyiba naa Jehova ulazikkomanina zintu nzyotuyeeya alimwi anzyotucita. Ciindi notuzyiba ncayanda kuti tucite Jehova, tweelede kucicita.\n4. Ino kulanga-langa zikozyanyo zyamu Bbaibbele inga kwatugwasya buti?\n4 Bantu bamwi balakonzya kutusampaula akaambo kakuti tuyanda kubelekela Jehova, alimwi balakonzya kutukazya kapati ciindi notwatalika kuunka kumiswaangano. Pele kuti twamusyoma Jehova, kunyina nayootulekelezya pe. Kwiinda mukucita boobo, tuyootalika kuyumya cilongwe cesu a Leza, calo iciyoozumanana mubuumi bwesu boonse. Sena masimpe inga twacikonzya kumuzyiba kabotu Jehova? Inzya, inga twacikonzya! Zikozyanyo zyabaalumi ibatakalondokede, nkokuti Musa alimwi a Mwami Davida, zilasinizya kuti cilakonzyeka. Ciindi notulanga-langa nzyobakacita, tulaingula mibuzyo yobilo yakuti: Ino bakamuzyiba buti Jehova? Alimwi ino nziiyo nzi nzyotukonzya kwiiya kuzikozyanyo zyabo?\n5. Ino Musa wakasala kucita nzi?\n5 Musa wakasala kubelekela Leza. Ciindi naakali amyaka iili 40, Musa wakasala kuyanzana abantu ba Leza, nkokuti bana Hebrayo, muciindi cakwiitwa kuti “mwana wamwana musimbi wa Farao.” (Heb. 11:24) Musa wakasiya cuuno caatala. Kwiinda mukuba kulubazu lwabana Hebrayo, ibakali mubuzike ku Egepita, Musa wakalizyi kuti wakali kuyoomunyemya kapati Farao, mweendelezi mupati iwakali kubonwa kuti nguleza. Kucita boobo kwakatondezya kuti Musa wakalaalusyomo luyumu! Wakasyoma muli Jehova. Lusyomo oolo ndolwakapa kuti abe aacilongwe ciyumu a Jehova calo icakazumanana mubuumi bwakwe boonse.—Tus. 3:5.\n6. Ncinzi ncotukonzya kwiiya kucikozyanyo ca Musa?\n6 Ino twiiya nzi? Mbubwenya mbuli Musa, toonse tweelede kusala: Sena tuyoosala kubelekela Leza alimwi akuyanzana abantu bakwe? Inga twayandika kulyaaba kutegwa tubelekele Leza, alimwi ambweni tulakonzya kukazyigwa abaabo ibatamuzyi Jehova. Pele kuti twamusyoma Taateesu wakujulu, tulakonzya kuba alusyomo lwakuti uyootugwasya!\n7-8. Ino Musa wakazumanana kwiiya nzi?\n7 Musa wakazumanana kwiiya bube bwa Jehova alimwi akucita kuyanda kwakwe. Mucikozyanyo, ciindi Jehova naakaambila Musa kusololela bana Israyeli kuzwa mubuzike ku Egepita, Musa wakali kulitenga alimwi cakwiinduluka-induluka wakaambila Jehova kuti wakali kulimvwa kuti teeleli. Leza wakamwiingula caluzyalo Musa, alimwi wakamugwasya. (Kul. 4:10-16) Aboobo Musa wakacikonzya kwaamba milumbe yanguzu iijatikizya lubeta kuli Farao. Mpoonya Musa wakabona Jehova kabelesya nguzu zyakwe ciindi naakafwutula bana Israyeli akunyonyoona Farao alimwi abasikalumamba bakwe mu Lwizi Lusalala.—Kul. 14:26-31; Int. 136:15.\n8 Ciindi Musa naakamana kubasololela bana Israyeli kuzwa mu Egepita, ziindi zinji bakali kujana twaambo twakutongooka. Nokuba boobo, Musa wakakubona kukkazika moyo kwa Jehova ciindi naakali kweendelezya bantu mbaakaangununa mubuzike. (Int. 78:40-43) Alimwi Musa wakabona Jehova katondezya kulicesya kapati akutabanyonyoona bana Israyeli ciindi Musa naakamana kumulomba kuti ataciti oobo.—Kul. 32:9-14.\n9. Kweelana alugwalo lwa Bahebrayo 11:27, mbuti cilongwe ca Musa a Jehova mbocakali ciyumu?\n9 Ciindi bana Israyeli nobakazwa mu Egepita, cilongwe ca Musa a Jehova cakayuma kapati cakuti cakali mbuli kuti wakali kumubona Usyi wakujulu. (Amubale Bahebrayo 11:27.) Kutondezya mbocakali ciyumu kapati cilongwe eeco, Bbaibbele lyaamba kuti: “Jehova wakabandika mulomo mpande a Musa, mbubonya muntu mbwakonzya kubandika amuntunyina.”—Kul. 33:11.\n10. Ncinzi ncotweelede kucita kutegwa tumuzyibe kabotu Jehova?\n10 Ino twiiya nzi? Kutegwa tumuzyibe kabotu Jehova, tatweelede buyo kwiiya bube bwakwe, pele alimwi tweelede kucita kuyanda kwakwe. Kuyanda kwa Jehova mazuba aano nkwakuti “bantu boonse bafwutulwe akuba aluzyibo lwini-lwini lwakasimpe.” (1Tim. 2:3, 4) Nzila imwi mbotukonzya kucita kuyanda kwa Leza, nkwiinda mukuyiisya bamwi kujatikizya Jehova.\n11. Mbuti mbotumuzyiba kabotu Jehova ciindi notuyiisya bamwi kujatikizya nguwe?\n11 Ciindi notuyiisya bamwi kujatikizya Jehova, kanji-kanji tulamuzyiba kabotu Jehova lwesu kutugama. Mucikozyanyo, tulabubona cacigaminina bumboni bwaluzyalo lwa Jehova ciindi natusololela kuli baabo ibajisi myoyo mibotu. (Joh. 6:44; Mil. 13:48) Tulazibona nguzu nzyolijisi Jwi lya Leza kazibeleka ciindi notubona baabo mbotuyiisya Bbaibbele kabaleka micito mibyaabi akutalika kusama buntu bupya. (Kol. 3:9, 10) Alimwi tulakubona kukkazika moyo kwa Leza ciindi napa bantu banji mucilawo cesu zyoolwe zinji zyakwiiya kujatikizya nguwe kutegwa bakafwutuke.—Rom. 10:13-15.\n12. Kweelana alugwalo lwa Kulonga 33:13, ino Musa wakalomba nzi alimwi nkaambo nzi?\n12 Musa wakacibikkila maano kapati cilongwe cakwe a Jehova. Nokuba kuti wakacita milimo mipati kwiinda muzina lya Leza, cabulemu Musa wakalomba Jehova kuti amugwasye kumuzyiba kabotu. (Amubale Kulonga 33:13.) Musa wakajisi myaka iinda ku 80 ciindi naakalomba boobo, pele wakalizyi kuti wakacili kuyandika kwiiya zinji kujatikizya Usyi wakujulu siluyando.\n13. Ninzila nzi imwi mbotukonzya kutondezya kuti tulacibikkila maano kapati cilongwe cesu a Leza?\n13 Ino twiiya nzi? Tacikwe makani abulamfwu bwaciindi ncotwali kumubelekela Jehova, tweelede kucibikkila maano kapati cilongwe cesu anguwe. Nzila imwi iiyandika kapati mbotukonzya kutondezya kuti tulacibikkila maano cilongwe cesu a Leza, nkwiinda mukubandika anguwe mumupailo.\n14. Nkaambo nzi mupailo ncouyandika kapati kutegwa utugwasye kwiiya zinji kujatikizya Leza?\n14 Kuti kamuyanda kuba acilongwe ciyumu amuntu umwi, mweelede kunoobandika anguwe ciindi aciindi. Aboobo kutegwa mube acilongwe ciyumu a Leza, kamupaila kulinguwe lyoonse alimwi mutanooyoowi kumwaambila nzyomuyeeya alimwi ambomulimvwa. (Ef. 6:18) Krista, uukkala ku Turkey, wakaamba kuti: “Luyando ndondijisi kuli Jehova alimwi alusyomo ndondijisi kulinguwe lulakomena ciindi coonse nondimwaambila nzyondiyeeya kwiinda mumupailo alimwi aciindi nondibona mbwandigwasya. Kubona mbwaingula mipailo yangu Jehova kwandigwasya kumubona kuti ngu Taata alimwi Mulongwe.”\n15. Ino Jehova wakamwaamba kuti nzi Mwami Davida?\n15 Mwami Davida wakazyalilwa mumusyobo iwakalyaabide kuli Jehova Leza. Pele nokuba kuti mukwasyi wakwe wakali kukomba Jehova, aako takali nkakaambo ikakapa kuti awalo amukombe Jehova. Wakalipangila cilongwe cakwe a Jehova, alimwi Jehova wakamuyanda kapati Davida. Jehova kumugama wakaamba Davida kuti ‘mwaalumi weendelana amoyo wangu.’ (Mil. 13:22) Mbuti Davida mbwaakaba acilongwe ciyumu a Jehova?\n16. Ino ncinzi Davida ncaakaiya kujatikizya Jehova kwiinda mukulangilila zilenge?\n16 Davida wakaiya kujatikizya Jehova kuzwa kuzilenge. Ciindi Davida naakacili mwana, ciindi cinji wakali kucimanina musyokwe, kalanganya mbelele zyabausyi. Ambweni nceciindi naakatalika kuzinzibala kuyeeya kujatikizya zintu nzyaakalenga Jehova. Mucikozyanyo, ciindi Davida naakali kulanga kujulu masiku, tanaakali kubona buyo nyenyeezi zinji kapati, pele alimwi wakali kuyeeya kujatikizya bube bwayooyo iwakazilenga. Davida wakakulwaizyigwa kulemba kuti: “Majulu aambilizya bulemu bwa Leza; mulengalenga uluula milimo yamaanza aakwe.” (Int. 19:1, 2) Ciindi Davida naakayeeya kujatikizya mbobakalengwa munzila mbotu kapati bantu, wakabona mbwali musongo kapati Jehova. (Int. 139:14) Naakazinzibala kuyeeya kujatikizya milimo ya Jehova, Davida wakalicesya kapati kuli Jehova.—Int. 139:6.\n17. Ncinzi ncotukonzya kwiiya ikuti katuzinzibala kuyeeya kujatikizya zilenge?\n17 Ino twiiya nzi? Amube aluyandisisyo lwazilenge. Amujane ciindi cinji cakulangilila nyika eeyi mbotu njaakalenga Leza; amwiikkomanine! Mubuumi bwanu bwabuzuba abuzuba, amuzinzibale kuyeeya kujatikizya zilenge zimuzingulukide, mbuli zisyango, banyama alimwi abantu, akubona ncozimuyiisya kujatikizya Jehova. Kwiinda mukucita boobo, abuzuba munooyiya zintu zinji kujatikizya Uso siluyando. (Rom. 1:20) Kuyungizya waawo, abuzuba munoobona kuti luyando ndomujisi kulinguwe lunooyabukomena kapati.\n18. Kweelana alugwalo lwa Intembauzyo 18, ino ncinzi Davida ncaakabona?\n18 Davida wakali kubona kuti Jehova wakali kumugwasya. Mucikozyanyo, ciindi Davida naakakwabilila mbelele zyabausyi kuli syuumbwa alimwi acibbeya, wakabona kuti ngu Jehova iwakamugwasya kujaya banyama bamusyokwe aabo ibali aanguzu kapati. Ciindi naakazunda sinkondo iwakali aanguzu kapati Goliyati, cakutadooneka Davida wakazyiba kuti ngu Jehova iwakali kumusololela. (1Sam. 17:37) Alimwi ciindi naakatija Mwami Saulo simunyono, Davida wakabona kuti ngu Jehova iwakamufwutula. (Int. 18, katwe kamakani) Ikuti Davida naakali kulisumpula, naakayeeya kuti wakacikonzya kucita zintu eezyo munguzu zyakwe. Pele Davida wakali kulicesya, aboobo wakacikonzya kulubona lugwasyo lwa Jehova mubuumi bwakwe.—Int. 138:6.\n19. Ncinzi ncotukonzya kwiiya kucikozyanyo ca Davida?\n19 Ino twiiya nzi? Tweelede kucita zinji muciindi cakwiile kulomba buyo lugwasyo lwa Jehova. Alimwi tweelede kusola kubona ciindi natugwasya alimwi ambwatugwasya. Kuti katulicesya, tuyoomvwisya kuti tatukonzyi kucita zintu zyoonse munguzu zyesu alimwi akuti Jehova nguutugwasya kucita zintu nzyotutakonzyi kucita munguzu zyesu. Aboobo lyoonse notubona mbwatugwasya Jehova, cilongwe cesu anguwe cilayuma kapati. Mukwesu Isaac uukala ku Fiji, iwamubelekela Jehova kwamyaka minji, wakabona kuti aaya masimpe. Wakaamba kuti: “Ndalanga musyule, ndilabona mbwaandigwasya Jehova kuzwa ciindi nondakatalika kwiiya Bbaibbele kusikila lino. Akaambo kaceeci, ndamuzyiba kabotu Jehova.”\n20. Ncinzi cakapa kuti Davida abe acilongwe cibotu a Leza alimwi ino ncinzi ncotukonzya kwiiya?\n20 Davida wakaiya bube bwa Jehova. Jehova wakatulenga munzila yakuti katucikonzya kwiiya bube bwakwe. (Matl. 1:26) Mbotunooyaabwiiya bube bwa Jehova, tuyoocikonzya kumwiiya. Davida wakamuzyiba kabotu Usyi wakujulu, aboobo wakacikonzya kumwiiya ciindi naakali kweendelezya bamwi. Atulange-lange cikozyanyo comwe buyo. Davida wakamubisizya Jehova ciindi naakacita bumambe a Bati-seba alimwi akupa kuti mwaalumi wa Bati-seba ajaigwe. (2Sam. 11:1-4, 15) Pele Jehova wakamufwida luse Davida, imwaalumi iwakatondezya luse kuli bamwi. Akaambo kakuti Davida wakajisi cilongwe cibotu a Jehova, bana Israyeli bakali kumuyanda kapati, alimwi Jehova wakamubelesya kuba cikozyanyo cibotu kubami bambi bana Israyeli.—1Bam. 15:11; 2Bam. 14:1-3.\n21. Kweelana alugwalo lwa Baefeso 4:24 alimwi a 5:1, ncinzi cikonzya kucitika ikuti ‘twamwiiya Leza’?\n21 Ino twiiya nzi? Tweelede ‘kumwiiya Leza.’ Kuti twamwiiya Leza, tuyoogwasyigwa kapati alimwi tuyoomuzyiba kabotu. Kuyungizya waawo, kwiinda mukwiiya bube bwa Leza, tulatondezya kuti tuli bana bakwe.—Amubale Baefeso 4:24; 5:1.\nAmutondezye Kuti Mulimuzyi Jehova\nAmujane ciindi cinji cakwiiya kujatikizya Jehova. Alimwi kwiinda mubukkale bwanu, amutondezye kuti mulimuzyi kabotu Jehova.\n1-2. Amubagwasye bamwi kwiiya kujatikizya Jehova.\n3. Kamupaila kulinguwe lyoonse.\n4. Amubambe luumuno nokuba mubukkale bukatazya.\n5. Cabusicamba amwiiminine kasimpe kajatikizya Leza.\n6. Amuzumanane kulangilila zilenge zya Jehova kutegwa mube aacilongwe ciyumu anguwe.\n22-23. Ino ncinzi ciyoocitika ikuti katuzibelesya zintu nzyotwiiya kujatikizya Jehova?\n22 Kweelana ambotwabona, Jehova ulaliyubununa kulindiswe kwiinda muzilenge alimwi amu Jwi lyakwe, Bbaibbele. Bbuku eeli ililibedelede lizwide zikozyanyo zyababelesi ba Leza ibakali kusyomeka aabo mbotukonzya kwiiya, mbuli Musa alimwi a Davida. Jehova wakacita lubazu lwakwe. Aboobo andiswe tweelede kucita lubazu lwesu kwiinda mukwiiya zinji kujatikizya nguwe.\n23 Kunyina notuyooleka kwiiya kujatikizya Jehova. (Muk. 3:11) Ciyandika kapati, nzintu nzyotucita kweelana aluzyibo ndotujisi kujatikizya Jehova, ikutali luzyibo ndotujisi kujatikizya nguwe. Kuti katuzibelesya nzyotwiiya alimwi akusoleka kumwiiya Taateesu siluyando, uyoozumanana kuswena kulindiswe. (Jak. 4:8) Kwiinda mu Jwi lyakwe, utusyomezya kuti kunyina nayoobalekelezya aabo ibayandisya kumuzyiba kabotu.\nNCINZI NCOMWAIYA KUJATIKIZYA KUZYIBA JEHOVA . . .\nku Mwami Davida?\nBantu banji balasyoma kuti Leza nkwali, pele tabamuzyi kabotu pe. Ino caamba nzi kuzyiba Jehova, alimwi ino ncinzi ncotukonzya kwiiya kuli Musa aku Mwami Davida kujatikizya mbotukonzya kuba acilongwe ciyumu a Jehova? Cibalo eeci cilayiingula mibuzyo eeyi.


Mweembezi alimwi azyaanda zyambelele (1-21)\nJesu mweembezi mubotu (11-15)\n“Ndilijisi mbelele zimbi” (16)\nBa Juda bamusikila Jesu ku Pobwe Lyakwaaba Tempele (22-39)\nBa Juda banji bakaka kusyoma (24-26)\n“Imbelele zyangu zilaliswiilila ijwi lyangu” (27)\nMwana ulikamantene a Taata (30, 38)\nBantu banji mutala lya Jordano basyoma (40-42)\n10 “Ncobeni ndimwaambila masimpe kuti, ooyo uutanjili mucaanda cambelele kwiinda kumulyango, pele uutanta akunjilila kumbi, muntu ooyo mubbi alimwi ngusikusaala.+ 2 Pele ooyo uunjilila kumulyango ngomweembezi wambelele.+ 3 Imulindizi wamulyango ulamujalwida,+ eelyo imbelele zilaliswiilila jwi lyakwe.+ Ulaziita mbelele zyakwe amazina aanzizyo akuzisolweda kuya anze. 4 Amana kuzigusya mbelele zyakwe zyoonse, ulazisolweda, eelyo zilamutobela nkaambo zililizyi jwi lyakwe. 5 Imweenzu kunyina nozimutobela naaceya, pele zilamutija nkaambo tazilizyi ijwi lyabeenzu.” 6 Jesu wakabaambila maambilambali aaya, pele tiibakamvwisya ncaakali kubaambila. 7 Aboobo Jesu wakaamba alimwi kuti: “Ncobeni ndimwaambila masimpe kuti, Ndili mulyango wambelele.+ 8 Boonse ibakaboola mubusena bwangu kabalyaamba kuti ndime, mbabbi alimwi mbaasikusaala; pele mbelele tiizyakabaswiilila. 9 Ndili mulyango; kufwumbwa uunjila kwiinda mulindime uyoofwutulwa, alimwi unoonjila akuzwa akujana macelelo.+ 10 Mubbi tabooli buyo, pele uboolela kubba, kujaya akunyonyoona.+ Ndakaboolela kuti zibe abuumi akupona buumi butamani. 11 Ndili mweembezi mubotu;+ mweembezi mubotu utuulila mbelele buumi bwakwe.+ 12 Imubelesi sikuvwozyegwa buyo mali, uutali mweembezi alimwi uutali mukamwini mbelele, abona umpe kaboola ulazisiya mbelele akutija—eelyo umpe ulaziluma akuzimwaya— 13 nkaambo mubelesi buyo uuvwola mali alimwi takwe makani ambelele. 14 Ndili mweembezi mubotu. Mbelele zyangu ndilizizyi alimwi azyalo zilindizyi,+ 15 mbubonya Taata mbwandizyi andime mbondimuzyi Taata;+ alimwi ndituulila mbelele buumi bwangu.+ 16 “Alimwi ndilijisi mbelele zimbi izitali zyamucaanda eeci;+ azyalo eezyo ndeelede kuzileta alimwi ziyooswiilila jwi lyangu, eelyo ziyooba tanga lyomwe alimwi zinooli amweembezi omwe.+ 17 Eeci ncandiyandila Taata,+ nkaambo ndituula buumi bwangu+ kutegwa ndikabutambule alimwi. 18 Kunyina muntu wandinyanga mbubo, pele ndime ndemwini ndalisungula kubutuula. Ndilijisi nguzu zyakubutuula anguzu zyakubutambula alimwi.+ Malailile aaya ndakaatambula kuli Taata.” 19 Kwakaba kwaandaana alimwi akati kaba Juda+ akaambo kamajwi aaya. 20 Bunji bwabo bakali kwaamba kuti: “Unjidwe daimona alimwi ulisondokede. Nkaambo nzi ncomumuswiilila?” 21 Bamwi bakaamba kuti: “Aaya taali majwi aamuntu uunjidwe daimona. Sena daimona lilakonzya kujalula meso aabantu boofwu?” 22 Aciindi eeco Pobwe Lyakwaaba Tempele lyakacitika mu Jerusalemu. Cakali ciindi camupeyo, 23 alimwi Jesu wakali kweenda mutempele mukkoce lya Solomoni.+ 24 Mpoonya ba Juda bakamuzinguluka akutalika kumwaambila kuti: “Ino ulatupa kuzumbauzya kwaciindi cilamfwu buti? Ikuti koli ndonduwe Kristo, kotwaambila cakutainda mumbali.” 25 Jesu wakabaingula kuti: “Ndamwaambila kale, pele tamusyomi pe. Imilimo njondicita muzina lya Taata njiipa bumboni kujatikizya ndime.+ 26 Pele tamusyomi pe nkaambo tamuli mbelele zyangu.+ 27 Imbelele zyangu zilaliswiilila ijwi lyangu, ndilizizyi alimwi zilanditobela.+ 28 Ndizipa buumi butamani,+ aboobo kunyina noziyoonyonyoonwa limbi, alimwi kunyina uuyoozikwempa mujanza lyangu.+ 29 Ncaandipa Taata ncintu cipati kwiinda zintu zyoonse, alimwi kunyina uunga wazikwempa mujanza lya Taata.+ 30 Mebo a Taata tuli bamwi.”*+ 31 Iba Juda bakabweza mabwe alimwi kuti bamupwaye. 32 Jesu wakabaambila kuti: “Ndakamutondezya milimo mibotu minji iizwa kuli Taata. Mulimo nzi akati kayeeyi ngomuyanda kundipwayila mabwe?” 33 Iba Juda bakamwiingula kuti: “Tuyanda kukupwaya mabwe ikutali akaambo kamulimo mubotu, pele akaambo kakutukila Leza;+ nkaambo yebo nokuba kuti uli muntu buyo, ulibikka kuba leza.” 34 Jesu wakabaingula kuti: “Sena takulembedwe mu Mulawo wanu kuti, ‘Ndakaamba kuti: “Muli baleza”’?*+ 35 Ikuti aabo jwi lya Leza mbolyakapa mulandu wakabaita kuti ‘baleza,’+—alimwi lugwalo talukonzyi kuba lwabuyo— 36 sena mebo nendakasalazyigwa akutumwa a Taata munyika mundaambila kuti, ‘Utukila Leza,’ akaambo kakuti ndaamba kuti, ‘Ndili Mwana wa Leza’?+ 37 Ikuti tandiciti milimo ya Taata, mutandisyomi pe. 38 Pele ikuti kandiicita, nokuba kuti tamundisyomi,+ amusyome milimo kutegwa muzyibe akuzumanana kuzyiba kuti mebo a Taata tulikamantene.”+ 39 Aboobo bakasola kumujata alimwi, pele wakatijila nkobatakali kukonzya kusika. 40 Mpoonya wakaunka alimwi mutala lya Jordano kubusena nkwaakali kubbapatizyila Johane kusaanguna,+ akuyookkala ooko. 41 Alimwi bantu banji bakaunka kulinguwe akutalika kwaamba kuti: “Johane kunyina naakacita citondezyo nociba comwe, pele zintu zyoonse nzyaakaamba Johane kujatikizya muntu ooyu zyakali zyamasimpe.”+ 42 Alimwi ooko banji bakamusyoma.\n^ Naa “tulikamantene.”\n^ Naa “Muli mbuli Leza.”


Nobakubusi, Sena Mulabikkila Maano Kumbaakani Zyakumuuya? | Yakwiiya\n“Kobikka milimo yako yoonse mumaanza aa Jehova, eelyo makanze aako ayoozwidilila.”—TUS. 16:3.\nIno mbuti bakubusi mbobakonzya kugwasyigwa kwiinda mukutobela majwi aali ku Tusimpi 16:3?\nIno nimbaakani nzi nzyobakonzya kulibikkila bakubusi?\nIno ncinzi ciyoogwasya bakubusi kutegwa batanyonganizyigwi?\n1-3. (a) Ino mbuyumu-yumu nzi mbobajana bakubusi boonse, alimwi ino ncikozyanyo nzi ncomukonzya kupa? (Amubone cifwanikiso icili kumatalikilo aacibalo.) (b) Ino mbuti bakubusi Banakristo mbobakonzya kuzwidilila mukuzunda buyumu-yumu oobu?\nAMWEEZYEEZYE kuti muyanda kuunka kudolopo limwi ilili kulamfwu kutegwa mukajanike kumuswaangano uuyandika kapati. Kutegwa mukasike okuya kuyandika kweenda musinzo mulamfwu kubelesya bbaasi. Kucitisyini camabbaasi, mwanyongana kubona bantu banji basilweendo alimwi amabbaasi manji. Eelo kaka inga cabota kubikkila maano kapati kumbaakani yanu—kujana bbaasi yuunka nkomuya! Kutanta bbaasi yuunka kumbi inga caamba kuti mulaunka kubusena ikutali nkomuya.\n2 Bakubusi mazuba aano balakonzya kukozyanisyigwa kuli basilweendo aabo. Bakubusi bajisi lweendo lulamfwu, kutali kubelesya bbaasi, pele mubuumi. Ziindi zimwi balakonzya kulimvwa kunyongana akaambo kazyoolwe nzyobajana alimwi akusala nkobeelede kucita. Nobakubusi, mulakonzya kupa kuti cimuuba-ubile ikuti kamuzyi kabotu nkomuyanda kuunka mubuumi bwanu. Ino nkuli nkomweelede kuunka?\n3 Cibalo eeci cilawiingula mubuzyo ooyo kwiinda mukukulwaizya bakubusi kubikkila maano kumakanze aabo aakuyanda kukkomanisya Jehova. Eeci caamba kumubikkilizya Jehova mumbazu zyoonse zyabuumi—lwiiyo, mulimo, mikuli yamumukwasyi alimwi ambazu zimbi buyo. Alimwi caamba kuzuzikizya mbaakani zyakumuuya. Bakubusi ibabikkila maano kukubelekela Jehova balakonzya kuba masimpe kuti zilongezyo zyakwe ziyoobagwasya kuzwidilila mubuumi.—Amubale Tusimpi 16:3.\nINO NKAAMBO NZI NCOMWEELEDE KULIBIKKILA MBAAKANI ZYAKUMUUYA?\n4 Kulibikkila mbaakani zyakumuuya muntu kacili muniini ncintu cibotu kapati. Ino nkaambo nzi? Tulalanga-langa twaambo totatwe. Twaambo tobilo twakusaanguna tutondezya kuti ikulibikkila mbaakani zyakumuuya akuzizukizya kulaciyumya cilongwe ncajisi muntu a Jehova; kaambo katatu kaamba ibubotu buliko mukulibikkila mbaakani zyakumuuya muntu kacili muniini.\n5. Ino nkaambo nzi kapati ncotweelede kulibikkila mbaakani zyakumuuya?\n5 Ikaambo kapati ncotweelede kulibikkila mbaakani zyakumuuya nkakuti tutondezye Jehova mbokuli kupati kulumba kwesu kuluyando lwakwe alimwi azintu nzyaakatucitila. Sintembauzyo wakaamba kuti: “Ncibotu kukulumba, O Jehova . . . Wapa kuti ndikondwe, O Jehova, akaambo kazintu nzyoocita; akaambo kamilimo yamaanza aako ndiloongolola cakukondwa.” (Int. 92:1, 4) Mbomuli mukubusi, amuyeeye zintu zyoonse nzyomweelede kumupa Jehova. Buumi bwanu, lusyomo lwanu, Bbaibbele, mbungano alimwi abulangizi butaliboteli bwakumbele. Kusaanguna kubikkila maano kuzintu zyakumuuya ninzila imwi iitondezya kulumba kuli Leza akaambo kazilongezyo eezyi, alimwi eeci cimupa kuti muswene kulinguwe.\n6. (a) Ino mbaakani zyakumuuya zicijatikizya buti cilongwe cesu a Jehova? (b) Ino nimbaakani nzi bana bacili baniini nzyobakonzya kulibikkila?\n6 Kaambo kabili nkakuti ikuti naa mwatalika kulibikkila mbaakani zyakumuuya, mulatalika kulibambila mpuwo yamilimo mibotu kuli Jehova. Alimwi buya eeci cipa kuti muswene afwaafwi kapati kulinguwe. Mwaapostolo Paulo wakasyomezya kuti: “Leza tali Leza uutaluleme pe uunga waluba milimo yanu alimwi aluyando ndomwakatondezya kuzina lyakwe.” (Heb. 6:10) Kunyina myaka iigaminide nomweelede kulibikkila mbaakani. Christine wakajisi myaka yakuzyalwa iili kkumi ciindi naakatalika kubala lyoonse zibalo zyamakani aakuluula aa Bakamboni basyomeka. Kali amyaka yakuzyalwa iili 12, Toby wakalibikkila mbaakani yakubala Bbaibbele lyoonse mbolibede katanabbapatizyigwa. Maxim wakajisi myaka yakuzyalwa iili 11 alimwi imucizyi wakwe Noemi wakali amyaka 10 ciindi nobakabbapatizyigwa. Mpoonya boonse bobilo bakatalika kulibikkila mbaakani yakubelekela ku Beteli. Kutegwa bazumanane kubikkila maano kumbaakani yabo, bakabikka pepa lyakulembela mulimo waku Beteli mujulu kubwaanda bwaŋanda yabo. Sena inga tiimwalanga-langa kujatikizya mbaakani ziyandika kapati kulindinywe mpoonya akutalika kubelekela mpawo kutegwa muzizuzikizye?—Amubale Bafilipi 1:10, 11.\n7, 8. (a) Ino mbuti kulibikkila mbaakani mbokukonzya kupa kuti cuube-ube kusala zyakucita? (b) Ino nkaambo nzi mukubusi umwi ncaakasala kutaunka kuyunivesiti?\n7 Ikaambo katatu kakulibikkila mbaakani muntu kacili muniini kajatikizya zyakusala nzyayelede kucita. Bakubusi beelede kusala kujatikizya lwiiyo, mulimo alimwi amakani aambi. Kusala zyakucita kuli mbuli kusala nzila njomweelede kutozya ciindi nomwasika aabusena migwagwa mpoiswaanganina. Kufwumbwa buyo kuti kamwiizyi nzila iitozya nkomuunka, kusala nzila iiluzi takukonzyi kumubeda penzi pe. Mbubwenya buyo, ikuti kamuzizyi mbaakani zyanu, kusala kabotu inga cilauba-uba. Lugwalo lwa Tusimpi 21:5 lwaamba kuti: “Makanze aabankutwe masimpe apa kuzwidilila.” Ikuti naa mwafwambaana kuba amakanze kwiinda mukulibikkila mbaakani zibotu, tacikamutoleli ciindi kuti muzwidilile. Eeco ncobakacita ba Damaris nobakacili bakubusi ciindi nobakeelede kusala kujatikizya cimwi cintu cipati.\n8 Ba Damaris bakapasa kabotu kapati ciindi nobakamanizya cikolo cakusekondali. Ikuti nobakayanda, nobakazumina kubbadelelwa kuunka kuyakwiiya mulawo kuyunivesiti, pele bakasala kubeleka mulimo uutavwolwi mali manji. Ino nkaambo nzi? “Ndakasalila limwi mumizeezo kakucili kooko kuba mupainiya. Eeci cakali kwaamba kubeleka buyo kwaciindi cisyoonto. Ikuti nindakaba adigili yakuyunivesiti yamulawo, nindakali kuvwola mali manji, pele nondakaba aciindi cisyoonto cakubeleka buyo kwaciindi cisyoonto.” Ba Damaris lino babeleka kabali bapainiya kwamyaka iili 20. Sena balimvwa kuti bakalibikkila mbaakani iili kabotu alimwi akuti bakasala kabotu kabacili bakubusi? “Kucibeela nkondibelekela, ndilabandika abamaloya banji. Babeleka mulimo ngondali kunoobeleka ikuti nondakaiya mulawo. Nokuba boobo, ibanji tabakkomene pe amilimo yabo. Kusala kwangu kwakucita mulimo wabupainiya kwakandigwasya kweeleba kutyompwa ikujanika mumulimo wakumubili alimwi kwakajalula nzila kumyaka minji yalukkomano mumulimo wa Jehova.”\n9. Ino nkaambo nzi bakubusi besu ncobeelede kulumbaizyigwa camoyo woonse?\n9 Bakubusi banji ibali mumbungano nyika yoonse beelede kulumbaizyigwa kapati. Balalyaaba kubelekela Jehova alimwi babikkila maano kumbaakani zyakumuuya. Bakubusi ibali boobo balakkomana kapati mubuumi alimwi kulubazu lumwi balaiya kutobela busolozi bwa Jehova muzintu zyoonse nzyobacita. Eezyi zilabikkilizya alwiiyo, mulimo alimwi abuumi bwamumukwasyi. Solomoni wakalemba kuti: “Kosyoma Jehova amoyo wako woonse. . . Munzila zyako zyoonse kolanga kulinguwe, eelyo walo ulalulamika nzila zyako.” (Tus. 3:5, 6) Bakubusi mumbungano ya Bunakristo balayandika kuli Jehova, walo uubayanda kapati akubakwabilila, kubasololela alimwi akubalongezya.\nAMULIBAMBILE KABOTU KUTEGWA MUPE BUMBONI\n10. (a) Ino nkaambo nzi mulimo wakukambauka ncoweelede kuba mubusena bwakusaanguna mumulongo wesu wazintu ziyandika kapati nzyotweelede kucita? (b) Ino mbuti mbotukonzya kusungwaala mumulimo wakukambauka?\n10 Mukubusi uubikkila maano mubuumi bwakwe kukuyandisya kukkomanisya Jehova ulaubikkila maano kapati mulimo wakukambauka. Jesu Kristo wakakankaizya kuti “makani mabotu aleelede kukambaukwa cakusaanguna.” (Mk. 13:10) Mbwaanga mulimo wakukambauka ulayandika kapati, weelede kuba mubusena bwakusaanguna mumulongo wesu wazintu ziyandika kapati nzyotweelede kucita. Sena inga mwalibikkila mbaakani yakuti kamutola lubazu mumulimo wakukambauka ziindi zinji? Sena inga mwacita bupainiya? Pele ino mbuti kuti kamutajani lukkomano lunji kapati mumulimo wakukambauka? Alimwi mbuti mbomukonzya kuyaambele mukupa bumboni? Kuli nzila zyobilo ziyandika izikonzya kugwasya: Amulibambile kabotu, alimwi mutaleki kwaambila bamwi nzyomuzyi. Cilakonzya kumugambya kubona mbomukonzya kukkomana kapati ciindi nomukambauka.\nIno mulibambila buti kutegwa mupe bumboni? (Amubone muncali 11, 12)\n11, 12. (a) Ino ncinzi bakubusi ncobakonzya kucita kutegwa bape bumboni? (b) Ino mbuti mukubusi umwi mbwaakacibelesya coolwe cakupa bumboni kucikolo?\n11 Mulakonzya kutalika kwiinda mukujana bwiinguzu kumubuzyo ngobavwula kubuzya basicikolonyoko, mbuli wakuti, “Sena Leza Ulakubikkila Maano Kupenga Kwesu?” Webbusaiti yesu ya jw.org ilijisi zibalo zyakabambilwa kugwasya bakubusi kulijanina bwiinguzi mbobakonzya kupa kumubuzyo ooyo. Amubone aalembedwe kuti NJIISYO ZYAMU BBAIBBELE > ZIBELESYO IZIGWASYA KWIIYA BBAIBBELE > Ino Ninjiisyo Nzi Zyakasimpe Ziliko Kujatikizya Leza? (cibeela 1). Muyoojana pepa lyakulembela lijisi mutwe wakuti “Sena Leza Ulakubikkila Maano Kupenga Kwesu?” Cibalo cigwasya kwiiya ciyoomusololela kulibambila bwiinguzi bwanu. Cilijisi magwalo otatwe ngomukonzya kubelesya ciindi nomupandulula nzyomusyoma—Jakobo 1:13, Matalikilo 6:5, 6, 1 Johane 4:8. Kwiinda mukubelesya zibalo zigwasya kwiiya, mulakonzya kulibambila bwiinguzi bwamibuzyo iindene-indene.—Amubale 1 Petro 3:15.\n12 Ciindi nomwajana coolwe, amubakulwaizye basicikolonyoko kulanga awebbusaiti ya jw.org beni. Eeco ncencico Luca ncaakacita. Mukkilasi bakali kubandika zikombelo ziindene-indene, mpoonya Luca wakabona kuti bbuku lyacikolo lyakajisi makani amwi aataluzi kujatikizya Bakamboni ba Jehova. Nokuba kuti wakali kuyoowa-yoowa, wakalomba kuti alulamike makani aayo aakubeja, mpoonya bayi bakazumina. Luca tanaakagolela buyo aakupandulula nzyasyoma pele alimwi wakabatondezya boonse mukkilasi webbusaiti yesu. Aboobo bayi bakapa basicikolo boonse homuweki yakweebelela kavidiyo ikatondezya zyakudulowiŋa abboodi kakuti Amumuume Sikumupenzya Kakunyina Kumulwana. Luca wakakkomana kapati kuti wakacikonzya kupa bumboni.\n13. Ino nkaambo nzi ncotuteelede kutyompwa nokwaba buyumu-yumu?\n13 Mutatyompwi pe, nokuba kuti nzila momweendela zimwi ziindi ilakonzya kuba amabbaampu. (2Tim. 4:2) Ciindi nokwaba buyumu-yumu, amukakatile kumbaakani zyanu. Ba Katharina bakajisi myaka yakuzyalwa iili 17 ciindi nobakalibikkila mbaakani yakukambauka kumubelesinyina umwi aumwi kumulimo. Umwi muntu wakali kubasampaula ziindi zinji, pele bakakaka kukongwa. Ikulilemeka kwabo kubotu mubuyumu-yumu oobo, kwakamukkomanisya kapati mubelesi uumbi ngobakali kubeleka limwi wazina lya Hans. Akaambo kaceeco, wakatalika kubala mabbuku eesu, kwiiya Bbaibbele mpoonya wakabbapatizyigwa. Ba Katharina bakalilongede aboobo tiibakazyiba zyoonse eezyi izyakali kucitika. Amweezyeezye buyo mbobakakkomana nokwakainda myaka iili 13 kabakkede mu Ŋanda ya Bwami amukwasyi wabo eelyo ba Hans nobakaitwa kabali mwaambi uuswaya! Eelo kaka bakacita kabotu ba Katharina kutatyompwa ambaakani yabo yakukambaukila babelesinyina!\n14, 15. (a) Ino ncinzi ncobeelede kuyeeya bakubusi ciindi nobali mubukkale bukatazya? (b) Ino mbuti bakubusi mbobakonzya kuzunda kuyungwa abeenzinyina?\n14 Kusika waawa cibalo eeci camukulwaizya kuliyeeya kutegwa mubikkile maano kukubelekela Jehova mubuumi bwanu. Eeci caamba kubikkila maano kumbaakani zyakumuuya mubuumi bwanu. Bakubusi bamwi ibamusela wanu ambweni babikkila maano kukulikondelezya, alimwi kulangilwa kuti bayoomutamba kutegwa mubasangane. Kalitanalampa naa mukuya kwaciindi muyooyandika kubatondezya mbomukanzide kukakatila kukusala nkomwakacita. Tamweelede kunyonganizyigwa kwiinda mukuyungwa abeenzinyoko. Kayi, kuti mwayeeya alimwi kujatikizya cikozyanyo cabbaasi, mubwini inga tiimwatanta bbaasi lyuunka kumbi akaambo buyo kakuti basilweendo ibali mubbaasi eelyo baboneka kuti balalikondelezya.\n15 Kuli nzila zinji zyakuzunda kuyungwa abeenzinyoko. Mucikozyanyo, amubutantamuke bukkale ibuzyibidwe kuti bulakonzya kumubikka musunko. (Tus. 22:3) Alimwi amuyeeye mbocicisa kucitikilwa zintu zibyaabi iziboola akaambo kakusangana bamwi mumicito mibi. (Gal. 6:7) Acimbi cikonzya kumugwasya nkuzumina kuti muyandika lulayo. Kulicesya kuyoomugwasya kutambula mizeezo kuzwa kubazyali banu alimwi abantu basimide kumuuya ibali mumbungano.—Amubale 1 Petro 5:5, 6.\n16. Amwaambe cakuluula icitondezya bubotu bwakulicesya.\n16 Kulicesya kwakapa kuti Christoph alutambule lulayo. Nokwakainda buyo ciindi cisyoonto kuzwa naakabbapatizyigwa, wakatalika kujanika lyoonse kubusena nkobakali kunyanyaasya mubili. Bakubusi bambi ibakali kujanika kubusena oobo bakamukulwaizya kubasangana mutubunga twabo. Christoph wakaabandika makani aaya amwaalu umwi, ooyo iwakamwaambila kuyeeya ntenda zimwi katanasala cakucita, ntenda mbuli kuba amuuya wakuzundana. Nokuba boobo, Christoph wakanjila mukabunga. Pele mukuya kwaciindi, wakabona kuti musobano ooyo wakali kubikkilizya ankondo, mane buya wakali kukonzya kuleta ntenda. Alimwi wakabandika abaalu banji, aabo boonse ibakamupa lulayo lwamu Magwalo. Christoph wakaamba kuti: “Jehova wakanditumina basikupa lulayo ibabotu, alimwi ndakabaswiilila nokuba kuti cakatola ciindi cili mbocibede.” Sena mulalicesya kutegwa mulutambule lulayo?\n17, 18. (a) Ino Jehova uyanda nzi kubakubusi mazuba aano? (b) Ino mbukkale nzi buusisya ibukonzya kuboola kubupati, alimwi mbuti eeco mbocikonzya kweelebwa? Amupe cikozyanyo.\n17 “Kokondwa, mulombwana nocili mwana [naa musimbi], alimwi moyo wako aukkomane mumazuba aabukubusi bwako.” (Muk. 11:9) Masimpe, Jehova uyanda kuti nywebo mbomuli bakubusi mube amoyo uukkomene. Cibalo eeci catondezya nzila imwi eeco mbocikonzya kucitika. Amuzumanane kubikkila maano kumbaakani zyakumuuya, akumubikkilizya Jehova mumakanze aanu oonse. Ikuti mwafwambaana kucita boobo kamucili baniini, muyoofwambaana kubona busolozi bwa Jehova, lukwabililo alimwi azilongezyo zyakwe. Amuyeeye buyo lulayo lugwasya loonse ndomujana mu Jwi lya Leza, alimwi aamuluyobole mumoyo lulayo lwakuti: “Koyeeya Mulengi wako Mupati mumazuba aabukubusi bwako.”—Muk. 12:1.\n18 Taakwe uuzumanana kuba mwana. Kalitanalampa bakubusi balakomena akuba bapati. Cuusisya ncakuti, bapati banji balausa kuti bakabikkila maano kumbaakani izitali kabotu ciindi nobakacili bana naa kutyompwa akaambo kakutalibikkila mbaakani noiba yomwe. Pele bakubusi mazuba aano ibabikkila maano kumbaakani zyakumuuya bayoolimvwa kukkutila kapati noliba leelyo baakukomena akaambo kakusala nkobakacita. Oobo mbocakabede kuli ba Mirjana, ibakacibwene kapati muzisobano nobakacili bakubusi. Bakalombwa kuti bakatole lubazu mumisobano yakuzundana akati kamasi manji pele muciindi caboobo bakasala kucita mulimo waciindi coonse. Kakwiindide myaka iili 30, ba Mirjana bacili mumulimo waciindi coonse, antoomwe abalumi babo. Bakapandulula kuti: “Mpuwo, bulemu, nguzu alubono zilamana alimwi nimbaakani zyaansi mubuumi. Kubelekela Leza alimwi akusola nokuceya kugwasyilizya bantu kumuuya, mubwini nembaakani zibotu alimwi zikkalilila.”\n19. Amwaambe mubufwaafwi mpindu zijanika kwiinda mukubikkila maano kumbaakani zyakumuuya muntu nacili mwana.\n19 Bakubusi mumbungano beelede kulumbaizyigwa kapati akaambo kanzila mbobaalwana mapenzi aaya alimwi ambobakanzide kubikkila maano mubuumi bwabo kukubelekela Jehova. Bakubusi balacita oobu kwiinda mukuzuzikizya mbaakani zyakumuuya alimwi akubikka mulimo wakukambauka mubusena bwakusaanguna. Kuyungizya waawo, balikanzide mumoyo kutanyonganizyigwa anyika eeyi. Bakubusi balakonzya kuba masimpe kuti mulimo wabo ngobabeleka canguzu tauli wabuyo pe. Bakwesu abacizyi balakonzya kubagwasya alimwi ikuti balyaaba kuli Jehova, makanze aabo mubuumi ayoozwidilila.